Ўзбекистонлик таниқли тадбиркор, «Korzinka.uz» супермаркетлар тармоғи раҳбари Зафар Ҳошимов телеграмдаги каналида ўз фаолиятининг илк йиллари ҳақида ҳикоя қилди\nКуз кунларининг бирида Англияда магистратура босқичидаги таҳсилимни тамомлагач, кўзга кўринган Британия компанияларидан бирига мени ишга таклиф қилишди. Компания офиси марказий Лондоннинг - Mayfair номли машҳур гўшасида жойлашган бўлиб, унинг дунёнинг кўплаб мамлакатларидаги бир қанча офислари, ваколатхоналари ҳамда шўъба корхоналари бор эди. Ўша вақтда компания ҳисобидаги активлари қаторида Ўрта Ер денгизи ҳавзаларида суюлтирилган табиий газни сақловчи ва ташувчи энг йирик порт терминали ҳам ўрин олган эди. Шу тариқа, компания газ ва нефть маҳсулотлари бозорида, айниқса, Шарқий ҳамда Марказий Европада муҳим роль ўйнар эди. Ушбу даргоҳ менга бегона эмас, зеро амалиётимни айнан шу ерда ўтаб, ундан олган хулосаларим асносида диплом ишимни ёзган эдим.\nШу ерда муҳим бир жиҳатни таъкидлаб ўтмасам бўлмайди. Буюк Британия ва Ғарб мамлакатларининг аксариятида компаниялар ўзларининг бизнес вазифаларини ҳал этиш мақсадида университетларга академик ёрдам сўраб мурожаат қилишади. Бу каби амалиётлар ўта самарали усул саналади.\nМазкур ҳамкорликлар доирасида университетлар ўқитувчиларнинг илмий раҳбарлиги остида ўз битирувчилари ҳамда талабаларини компаниялар олдида турган муаммоларни ўрганиш ва ҳал этиш учун юборишади. Мазкур лойиҳалардан бирида менга етакчилик мақоми насиб этганди. Берилган вазифани у қадар қийин, деб бўлмасада, керакли жавобларни топишим учун жуда кўп маълумотларни ахтаришимга тўғри келди. Лойиҳа доирасида компания раҳбарияти, ходимлари ҳамда уларнинг асосий ҳамкорларидан интервьюлар олиш, бизнес жараёнларни ўрганиш, ечимларнинг йўлларини таклиф этиш ва татбиқ қилиш, ҳисоботлар тайёрлашим лозим бўлди.\nБир текис кетаётган кунларимнинг бирида мени тўсатдан бош ижрочи директор ҳузурига таклиф қилишди. Ўша вақтга бориб ўзимизга топширилган лойиҳани муваффақиятли топшириб бўлганимиз сабабли таклиф мен учун ғайриоддий туюлар эди. Барчаси кутилганидек яхши ўтган, айниқса бундай юқори даражадаги раҳбарларда ишимизга қандайдир саволларга ўрин қолмаган деб билар эдим.\nМени сут қўшилган машҳур инглиз чойи ва қаймоқли ширинликлар билан қарши олган (мен эса талаба сифатида бундай сийловдан воз кечмаслигим аниқ эди) компания директори бўлажак режаларим билан қизиқа бошлади. Мен унга йўлимга кўз тикиб ўтирган ота-онам, оилам ва яқинларим олдига, ватанимга қайтишимни айтдим. Ўша кузда ўғлим Умид Ҳошимов 2 ёшга тўлганини ҳам қўшимча қилдим.\nСўзларимни диққат билан тинглагач, фирманинг асосий сармоядори ҳамда президенти мен билан гаплашмоқчи эканлигини айтиб унинг офиси томон бошлади. Шу вақтга қадар мен уни фақатгина бир марта кўриб саломлашган бўлсам, шахсан суҳбатлашмаган, бунинг устига, ҳеч қачон офисига бормаган эдим.\nОфис, албатта, ҳашаматли: классик интерьерга эга, бежирим пардозланган, деворлар қизил дарахтдан қилинган, нафис ганчкор шифт ва карнизлар билан безалган, улкан антик глобус, шинам курсилар ҳамда бой малларанг чармдан қилинган Честерфильд диванлари билан жиҳозланган эди. Аммо уларнинг ичида айнан ўша қизил дарахтдан ишланган қопламадан ясалган йирик камин ажралиб турарди. Катта синфлардаги жамиятшунослик дарсларида капитализм қурилиши тўғрисидаги мавзуларни ўрганганимизда монополист-империалистларнинг офисини айнан шундай тасаввур қилган эдим. Ўша пайтларда капиталистлар бизга ҳаддан ортиқ «қонхўр», ишчилар синфи ва деҳқонлар меҳнатини эксплуатация қилувчи жоҳиллар сифатида таърифланган эдилар. Фикримча, буларнинг барчаси биз, ўша даврдаги совет ўқувчиларида капиталистларга нисбатан умумий нафрат уйғотиш мақсадида гапирилган эди. Бошқа тенгдошларимни билмадиму, аммо ушбу ҳикояларни тинглаганим сари менда ғазаб ўрнига, у зодагонларнинг ҳаётига қизиқиш кучаяр, бир марта бўлсада уларнинг ҳаёт тарзини ўз кўзим билан кўргим келар эди. Нимагадир қаттиқ қизиқсам, бахтга қарши, одатда, атроф-муҳитдан бутунлай узилиб қоламан. Айнан шу сабабли ҳатто яқинларим ҳам баъзан кесатиб, мени Цезар, деб аташарди. Бу болаликдан қолган одатим. Менимча, барча яқинларим ушбу хусусиятимдан хабардор ва ундан ҳар вақт жафо чекишган. Айни дамда мушоҳадага чўмиб ўтирганимда ҳам директор хонадан чиққани, офис хўжайини билан ёлғиз қолганимизни сезмай қолгандим.\n- Ҳаддан зиёд ҳашамдор ва баландпарвоз пардозланган, тўғрими? – дея сўради менинг ҳайратимга сабабчи бўлган офис соҳиби нигоҳимни илғаб олиб.\n- Йўқ, аксинча, умрим бино бўлиб кирган офислар ичида энг чиройлиси шу бўлса керак, сэр, - жавоб бердим.\n- Мен учун бу интерьер жуда оғирлик қилади. Бунинг устига чангга аллергиям бор. Аксирмаслигим учун буларнинг барчасини ҳар куни артиб туриш кераклигини тасаввур қилаяпсизми? (Жилмайди) Ўзимга қолса, ҳаммасини янгидан қилдирган бўлар эдим, бироқ офис ҳам тарихнинг бир бўлаги. Бу бизнинг шахсий мулкимиз бўлишига қарамасдан, listed building саналади, (давлат томонидан қўриқланадиган тарихий архитектура намуналари рўйхатига қиритилган бино), биз шаҳар раҳбарияти руҳсатисиз деворга бир дона мих ҳам қоқа олмаймиз.\n- Нега офисингизни ўзгартирмадингиз, ахир бинода бошқа оддийроқ офислар ҳам борку, - бехосдан оғзимдан чиқиб кетган саволдан бироз уялдим.\n- Биласизми, бу бинодаги энг яхши офис, - лўнда қилиб жилмайиб жавоб берди сармоядор.\nБерган аҳмоқона саволимдан янада кўпроқ хижолат тортдим.\nОфис хўжайинининг ўқишимни қандай тамомлаётганим, Британия олий ўқув юртидаги таълим сифати ва бу ерда ўтказган вақтимга муносабатим бўйича берган саволи орага чўккан ноқулай сукунатга барҳам берди.\nШундай катта лавозимдаги одам менга ҳаддан ташқари кўп вақт ажратаётгандек туюлгани учун иложи борича қисқа-қисқа жавоблар билан чегараланишга қарор қилдим. Саволларга қатъийлик билан, Британия олий ўқув юртларидаги таълим сифатига ҳавасимни яширмасдан жавоб берардим.\n- Менга ўзингиз, ҳаётингиз ва оилангиз ҳақида сўзлаб беринг, - деди у.\nЭнди оғиз жуфтлашим билан:\n- Келинг, яхшиси, бу ҳақда биргаликда тушлик қилиб суҳбатлашамиз,- дея таклиф билдирди.\n- Бажонидил, аммо кўп вақтингизни олиб малол келишни истамасдим...\n- Ҳаммаси жойида, мен тушлик қилишим керак, барибир. Бунинг устига, сизни биз таклиф қилганимизни унутманг. Қайси таомларни хуш кўрасиз?\n- Менга фарқи йўқ, хинзир гўштидан бўлак ҳамма нарсани тановвул қилишим мумкин.\n- Яхши, унда Ливан ресторанига борамиз.\nҲалиям мавжудми ёки йўқ, билмадиму, биз «Грин Парк» бекати рўпарасидаги, «Ритц» меҳмонхонаси қиясида жойлашган «Фахретдин» ресторанига бордик. Менимча, Ливан ошхонасига бўлган меҳрим айнан ўша пайтда уйғонган бўлса керак. Ланч чоғида у мендан яна бир бора университетни битиргандан кейинги режаларим хусусида сўради. Мен эса яна бир бор оилам бағрига қайтмоқчилигим, ҳали кичкина ўғлим борлигини такрорладим. У эса бу ҳеч қандай мушкулот туғдирмаслиги, аксинча, истасам оилам билан бирга Лондонга кўчиб ўтишим мумкинлигини айтди.\n- Мен сизга компаниямизда лавозим таклиф қилмоқчи эдим. Биласизми, оламнинг қайсидир бурчагида, масалан, сиз яшаётган жойда бу каби таклиф кимлар учундир умри давомидаги энг яхшиси бўлиши мумкин. Ҳаётимизда бундай имконият бир марта бўлади.\nУнинг сўзлари қайсидир даражада бироз менга тегиб кетди:\n- Балки шундайдир, аммо сиз мен туғилган жойларни унчалик яхши билмасангиз керак, деб ўйлайман. Унинг тарихи ҳақида гапириб ўтирмайман, истасангиз қизиқиб кўришингиз мумкин. Аммо айни вақтда бу улкан иқтисодий имкониятлар, саводли аҳолига эга, атиги уч йил аввал мустақилликка эришган янги давлат саналади. У ерда қандай имкониятлар борлигини тасаввур ҳам қила олмайсиз. Ҳозирча қатъиян айта олмасамда, аммо кейинги «катта сакраш» айнан менинг ватанимда бўлиш эҳтимоли юқори. Сизнинг ўрнингизда бўлсам, у ерда ҳосил бўлаётган имкониятларга бироз қизиқиб кўрган бўлардим. Аммо агар бунга қизиқиб кўрсангиз, ишончингиз комил бўлсинким, Ўзбекистонда сиз елкадош, ҳамкор ёки шунчаки дўстга эга бўлишингиз аниқ.\nУ мени диққат билан тинглар эди. Мен нутқимни тугатдим. Орага кичик сукунат чўмди.\n- Бу ерда анор қайласига қорилган жуда мазали товуқ жигарини тайёрлашади. Татиб кўришингизни тавсия қиламан, - деди.\nЎша куни қайтиб иш ҳақида гаплашмадик. Тушликдан сўнг хайрлашдик. У офисгача пиёда юриб кетди. Мен эса аввалига метронинг Виктория бекатигача, ундан тушиб электропоездда қадрдон Брайтонимга йўл олдим.\nИкки кундан сўнг компания раҳбари номидан у ердаги ташрифим ва мароқли суҳбат учун ёзилган ташаккурнома хати олдим. Бироз ўнғайсизландим. Менимча, биринчи бўлиб ўзим унга ёзиб, тушлик учун миннатдорчилик билдиришим керак эди. Шу сабабли дарров қабулхонасига қўнғироқ қилдим. Гўшакни жудаям хушмуомала ёрдамчи Барбара Надин олди. Ундан бошлиғи билан улаб бера олиши ёки шунчаки, учрашув ҳамда тушлик учун миннатдорчилигимни етказиб қўя олиш-олмаслигини сўраганимда:\n- Бир дақиқа, агар унда вақт бўлса, ишончим комилки, сизни эшитишдан хурсанд бўлади. «Элиза» мусиқаси остидаги қисқа паузадан сўнг катта босснинг ўзи гўшакни олди:\n- Салом Зафар, Брайтонга яхши етиб олдингизми? Ҳаммаси жойида, деб умид қиламан.\n- Раҳмат, ҳаммаси яхши. Мен ажойиб тушлик ва суҳбатлашиш имкониятини тақдим этганингиз учун миннатдорчилик билдирмоқчи эдим. Хатингиз учун ҳам, албатта.\n- Қўйсангизчи. Шарт эмас. Айтганча, ўйлаб кўрдингизми? Қолишни истамайсизми?\n- Йўқ, сэр. Мен бу ерга ўқишга келгунимча бир қарорга келиб бўлганман.\n- Шундай дейишингизни билгандим. Тўғри қиласиз. Контактларимни биласиз. У ерга етиб бориб, биз учун қизиқ бўладиган бирор нима топсангиз, хабар беринг. Танишларимдан бири юртингизда ўз бизнесини очмоқда, у ерларни мақтаб гапирди. Балки сиз у ёки унинг компанияси ҳақида эшитгандирсиз?\nХўжайин ўша компания номини айтди.\n- Йўқ, мен анчадан буён у ерларда бўлмадим. Қайтганимда билиб беришим мумкин. Бирор қизиқ бизнес ғоя туғилиб қолса, сизга хабар бераман.\n- Келишдик. Омадингизни берсин.\nЭнди бу воқеалар мен учун ўта ғаройиб ва эртакдек туюлмоқда. Йирик компания эгасининг ўзбекистонлик талабага қизиқиши. Мен ҳанузгача бу қандай ва нега содир бўлганини тўлиқ англай олмайман. Аммо бу мулоқот давоми ажойиб кўриниш олди. Айнан ушбу Британия компанияси 1994 йилнинг охирида мен билан ҳамкорликда қўшма бизнес очди ва дистрибьюторлик компаниясини яратди, улар консигнация орқали маҳсулотлар билан таъминлаш билан бирга менга насияга маҳсулот юборишни йўлга қўйишди.\nБизнинг ўзаро самарали ҳамкорлигимиз 1997 йилгача, яъни Ўзбекистонда импорт ҳамда конвертация чекловлари ўрнатилгунигача давом этди. Унда сўнг эса ҳамкорларим бозоримизга қизиқмай қўйишди ва корхонани бир ўзимга қолдириб, ҳамкорликдаги бизнесимиздан чиқишди.\nЛондонда иш таклиф қилишганида уни қабул қилганимда ҳаётим қандай бўлиши мумкин эди, деб тасаввур қилиш учун, охирги 20 йил ичида мен кўп бора ўша воқеага хаёлан саёҳат қилганман. Лекин бир нарсага ишончим комилки, гарчи шу йилларда қийин, ҳатто чидаб бўлмасдек туюлган, гоҳида эса ҳатто анча қўрқинчли лаҳзаларни бошимдан ўтказган бўлсамда, ўшанда уйга қайтишга қарор қилганимдан ҳеч ҳам афсусланмаганман.\nМен бу тарихни Ўзбекистон Президентининг Нью-Йоркдаги ватандошларимиз билан ўтказган учрашувини томоша қилиш асносида яна бир бор хотирладим. Шахсан мен учун бу учрашув ўта аҳамиятли бўлди, ундаги нутқлари орқали мамлакатимиз, Президентимиз, уларнинг ўтмишга, бугунги кунга ва келажакка бўлган муносабатлари ҳақида кўп саволларимга жавоб олдим, уларнинг мамлакатда янги туртки, ўсиш ва ва халқ фаровонлиги сари астойдил ва самимий харакат қилаётганларига гувоҳ бўлдим.\nМен Нью-Йоркдаги бу учрашувни дарҳақиқат тарихий воқеа деб ҳисоблайман. Хорижда кўп ватандош дўстларим бор. Ҳатто ўша учрашувда ҳам улардан икки нафари қатнашди. Дўстим Нодир Зокиров ва ТошДУ математика факультетидаги курсдошим, оғайним Зоир Ибрагимов.\nБугун эса Америка университетларидан бирининг магистратура босқичи талабасидан мактуб олдим. Унда талаба ўқишни тамомлаб, АҚШда қолишни истагани, лекин Президентимизнинг Нью-Йоркдаги ватандошларимиз билан учрашувини кўргач, Ватанга қайтишга қарор қилгани ҳақида ёзибди. У хатида хусусий секторда иш топмоқчи эканини айтиб, мени ижтимоий тармоқлардаги ёзувларим орқали танигани учун унга иш таклиф қила олишимни сўрабди.\nМен «Албатта!», деб жавоб қилдим. Ҳозир HR директоримиз ўша йигит учун ишга жойлашиш масаласида расмий таклиф тайёрлаяпти.\nАзиз дўстлар, мамлакатимиз муҳим тараққиётлар ва ўзгаришлар остонасида турибди. Олдинда бизни улкан вазифалар ва муаммолар кутиб турибди. Бизнинг энг муҳим салоҳиятимиз – ўзимизнинг одамларимиз, ватандошларимиздир. Дунёнинг қайси бурчагида бўлмайлик, ҳар биримизнинг ҳиссамиз ҳамда иштирокимиз ҳозирда ўта муҳим аҳамиятга эга. Охирги қатор йиллар давомида мен илк марта келажакка улкан ишонч ва хайрихоҳлик билан боқаётган инсонларни: зиёлилар, талабалар, университет ўқитувчилари, олимлар ва тадбиркорларнинг нурли кўзларини кўриб қувониб юрибман! Айнан шу онлар бизнинг тарихий имкониятимиздир. Уни амалга ошириш ҳам ўз қўлимизда.\nБиз қилмасак, бу ишларни ким қилади? Ҳозир бўлмаса, қачон?\nPS. Қайсидир вақт мобайнида ўша Британия компанияси хўжайини билан мулоқотни давом эттириб келдим. Мен уни университетда олган билимларимдан ҳам кўпроқ нарсани ўргата олган буюк устозим ва мураббийим, бизнес соҳасини ўзлаштиришимга асосий сабабчи бўлган шахс сифатида тан оламан. Бу инсон биз учрашган ўша дамларда 60 ёшдан ошган бўлишига қарамасдан, ўз ёшига нисбатан мислсиз қувват, ишонч ва барча янгиликларга очиқ шахс сиймосида доим кўз олдимда гавдаланади. Бахтга қарши, бир неча йиллар ўтиб, 2000-йилларнинг бошида у киши Альцгеймер хасталигига дучор бўлди ва бу касаллик уни ҳаётдан олиб кетди. Мен уни ҳар бир дуойимда тез-тез ёдга оламан...\n16:48 / 16.01.2018\n18:00 / 15.11.2017


Хоразм вилояти маъмурий маркази ҳисобланган Урганч шаҳрида хусусий уйлар олдига қурилган айвонларни ёппасига бузиш бошланди. Бу эса Урганчдаги кўпчилик хонадон эгаларининг норозилигига сабаб бўлмоқда.\nУрганчлик 48 яшар тадбиркор Бахтиёр ака саккиз ой аввал 5 миллион сўм (2000 АҚШ долларидан ортиқ) сарфлаб, уйи олдига айвон қурдирди, эшиги бўсағасига мармар плита ётқизиб, атрофини темир панжара билан ўраттирди.\nБахтиёр аканинг Озодликка айтишича, энди вилоят ҳокимлиги вакиллари айвонини бузишни талаб қиляпти.\n- Ҳокимият уч кун ичида бузасан, бузмасанг ўзимиз бузамиз, бузган ҳаққини ҳам ундириб оламиз, деяпти. Ҳаммани уйини олди бир хил бўлиши, бир хил рангда бўлиши керак эмиш. Ахир мен бу айвонни ёғоч ўймакорларига катта пул тўлаб қурдирганманку,- деб куйинади Бахтиёр ака.\nХоразм вилояти Архитектура бошқармаси масъулларидан бирининг айтишича, Урганч шаҳрини замонавий шаҳарсозлик талаблари асосида қайта қуриш дастури доирасида уйлар олдига ноқонуний қуриб ташланган барча айвонлар бузилиши шарт.\n- Президентнинг қарори бор. Шу бўйича айвонларни йиқиш бошланди. Бошланишида Урганч шаҳридан бошланди. Лекин, бу бутун вилоят бўйича қилинади. Кўп ноқонуний қурилишлар бўлиб кетган, ҳамманики бузилади,- дейди исмини айтмаган Хоразм вилояти Архитектура бошқармаси расмийси.\nЎтган йил октябр ойида Ўзбекистон Президенти Ислом Каримов Хоразмга ташрифи чоғида “Урганчни замонавий шаҳарга айлантирамиз, келган сайёҳлар Хивага боришдан аввал Урганчнинг чиройини ҳам бир кўришсин”, деган эди.\nЖаноб Каримов 18 феврал кунги ҳукумат мажлисида ҳам бу масалага яна бир бор алоҳида тўхталди.\n- Хоразм мутлақо ўз қиёфасини ўзгартиради. Раҳбарлари шу ҳақда куйиниб яшайдиган бўлса агар, мен бу раҳбарлардан рози бўлар эдим,- деди Каримов\nҲозир Урганч шаҳрини қайта қуриш мақсадида умумий қиймати 112 миллиард сўмни ташкил этадиган дастур ишлаб чиқилди.\nУрганчни иккинчи Швейцария қилишмоқчи\nУрганч марказида яшовчи 57 яшар Ойтўти опа шаҳардаги ободончилик ишларидан мамнун эканини айтади.\n- Кўчалар очилиб, чиройли бўляпти. Ҳар ким хоҳлаганча айвонларни қуриб, кўчалар ёпилиб қолган эди. Ишқилиб, иш жадал бу ерда, Урганчни иккинчи Швейцария қилишмоқчи. Ҳаммага нима бўлса бизга ҳам шу, айвонни йиқ деса йиқамиз. Ҳаммани уйига келган маърака экан, ҳозир ўз ихтиёри билан бузаётганлар ҳам бор кўчамизда,- дейди Ойтўти опа.\nЛекин, айвони бузилаётган урганчлик Бахтиёр ака ичидаги аламини яширмайди.\n- Уйимизни олди чиройли бўлмай турган бўлса майли, бузишсин эди. Лекин, бошқаларга ҳавас қилиб кўчамиз олдига мармар плита ётқиздик. Чиройли қилиб қўйгандик, йўқ бузасан деяпти. Чиройли бўлмай, бачкана бўлмай турганларни бузишса майли, лекин чиройлиларини қолдиришса яхши бўлар эди,- дейди Бахтиёр ака.\nУрганчда эски уйларни бузиш кампанияси 2011 йилда Ўзбекистон Бош вазири Шавкат Мирзиёевнинг Хоразмга ташрифидан сўнг бошланди.\nМирзиёев маҳаллий расмийларга вилоят марказидаги “эски уйларни зудлик билан бузиб ташлаш”ни топширганди.\n200 минг аҳоли яшайдиган Урганч шаҳрида дастлаб марказдаги Ал-Хоразмий шох кўчаси атрофидаги икки қаватли уйлар бузилиб, ўрнида саккиз қаторлик кенг проспект барпо этилди.\nБузилаётган уйларда яшовчи аҳоли ҳуқуқ-тартибот идоралари ва прокуратура томонидан кучли босимга учради. Кўпчилиги бу босимга ён берди ва кўчишга рози бўлди.


Наманганда стол теннисчилар маҳоратларини оширмоқда\n5 декабрь, 2019, 11:05\nСловениялик мутахассис 11 декабрга қадар ўқув-машғулот йиғинини ўтказади\nМамлакатимизда Олимпия ўйинлари туркумидан жой олган спорт турларини ёшлар ўртасида янада оммалаштириш ва уларнинг шуғулланишлари учун кенг имкониятлар яратилмоқда.\nДавлатимиз томонидан яратилган мазкур шарт-шароитлардан унумли фойдаланган ҳолда, ёш спортчиларни маҳоратини ошириш мақсадида Ўзбекистон стол тенниси федерацияси бир қатор хорижлик мутахассисларни юртимизга олиб келиб ўқув-машғулот йиғиниларини ташкил этмоқда.\nЖумладан, Наманганда айни кунларда, Халқаро стол тенниси федерациясининг Осиё континентида стол теннисини ривожлантириш бўйича менежери Матяз Серкер (Словения) томонидан терма жамоамизнинг турли ёш тоифадаги аъзоларига ўқув-машғулот йиғини ўтказилмоқда.\n– Жорий йилги мавсум ҳам якунланди, бироқ, биз учун олдинда йирик мусобақалар турибди. Қолаверса, келаси йили Токио шаҳрида бўлиб ўтадиган Олимпия ўйинларида иштирок этиш ҳуқуқини қўлга киритиш учун бор куч-ғайратимиз билан харакат қилишимиз керак, – дейди Ўзбекистон стол тенниси федерацияси раиси Саида Маҳмудова. – Шу сабабли ҳам федерациямиз бир қатор чет давлатлари билан алоқалар ўрнатмоқда ва у ердан мутахассисларни олиб келмоқдамиз. Бундан кўзланган мақсад эса спортчиларимизнинг маҳоратларини янада оширишдир. Матяз Серкер (Словения) 11 декабрь кунига қадар теннисчиларимизга тактик ва техник ҳамда жисмоний ҳолат бўйича назарий ҳамда амалий мағулотларни ўргатади.\nЭслатиб ўтамиз, яқинда стол тенниси бўйича япониялик тажрибали мутахассис, Олимпия ўйинлари ғолиби Сеико Исеки томонидан семинар ва маҳорат сабоқлари ўтказилган эди.


АҚШ элчиси Марғилон миллий маданияти билан яқиндан танишди\n14:00 / 20.05.2017\nЧорак асрлик даврда тараққиёт майдонида ўзига хос мавқега эга бўлишга улгурган Ўзбекистоннинг такрорланмас мерослари борки, унга кўпчилик ҳавас билан қарайди. Фикримиз ҳаётий ҳақиқат эканига Америка Қўшма Штатларининг Ўзбекистондаги мухтор элчиси Памела Спратлен хонимнинг Марказий Осиё гавҳари Фарғонага қилган ташрифи чоғида минг карра амин бўлдик. Элчи хонимни Марғилон ҳунармандлари, маҳаллий аҳолининг самимийлиги ўзига ром этгани бежис эмас, аслида.\nКўҳна Марғилоннинг узоқ тарихидан дарак бериб, атласу адраслари билан бутун дунё аҳлини ўзига ром этиб келаётган “Ёдгорлик” хусусий корхонасида бўлган элчи хоним миллий ҳунармандчилик намуналари билан танишди. Ҳунармандчилик санъати, хусусан, бебаҳо атлас ва адрас матолари, унинг ўлмас қадрият сифатида авлодларга мерос бўлиб келаётгани, қадрланаётгани меҳмонни бефарқ қолдирмади. Миллий матоларимизни яратувчилари билан қилинган дилдан суҳбатларда асрлар оша яшаб, истиқлол йилларида янада гуркираб бораётган миллий ҳунармандлар меҳнати улуғланди.\nБу каби тарихий анъаналарга элчи хоним “Ҳонақо” жоме масжидида ҳам гувоҳ бўлди. Мозийга хос кўринишда бунёд этилган ушбу масжид ва унда барпо этилган, кўзни қувонтирувчи улкан қандил нуфузли меҳмонни лол этди.\nПамела Спратлен ташрифи чоғида ҳунармандлар марказида ҳам бўлиб, адрас матосининг тўқилиши, яратилиш жараёнини кўзда кечирди.\nЭлчи хоним Марғилон шаҳрида олиб борилган бунёдкорлик ишлари билан ҳам яқиндан танишди. Бу ердаги гўзал манзара, сўлим маскан, инсонлар учун яратилган имкониятлар унда катта таассурот қолдирди.\nМарғилон Памела Спратлен\nАҚШ элчиси: Ўзбекистонда қилинадиган ишлар ҳали кўп\nЭлчи Абдулазиз Комиловни президент жамосидаги энг муҳим одамлардан бири деб атади\n«Шавкат Мирзиёев кўпчиликни ҳайрон қолдирди» - АҚШ элчиси\nАҚШ элчиси Шавкат Мирзиёевга таъриф берди


Beeline Xалқаро мижозлар кунини нишонлади » Ўзбекистон янгиликлари – Zamin.uz\nBeeline бутун республика бўйлаб 20 март куни Xалқаро мижозлар кунини нишонлади. Beeline‘нинг шахсий савдо ва хизмат кўрсатиш офисларида абонентларга маслаҳатчилар билан бир қаторда компаниянинг топ-менежерлари ва филиал раҳбарлари хизмат кўрсатдилар.\nВоқеани шарҳлар экан, Unitel‘нинг мижозлар тажрибаси лойиҳасини ривожлантириш бўйича раҳбари Екатерина Бакиева шундай деди: “Мақсадимиз — мижозларнинг ҳақиқий эҳтиёжларидан келиб чиққан ҳолда абонентлар учун янада яқин, қулай ва тушунарли бўлиш. Ўтган йилда биз тақдим этилаётган хизматларни яхшилаш ва хизмат кўрсатиш қулайликлари сифатини ошириш бўйича ишлар олиб бордик. Бу ишлар ҳозир ҳам давом этмоқда”.\nТеглар: Beeline Xалқаро мижозлар куни\nЯнгиликлар » Жамият » Beeline Xалқаро мижозлар кунини нишонлади


Главная "МЕНИНГ МУЛКИМ - ЧАСТНАЯ СОБСТВЕННОСТЬ" “Қаҳвахонамизга марҳамат!”\nИшдан сўнг оилавий ўтириб, музқаймоқхўрлик қилайлик, ҳордиқ чиқарайлик, деган ниятда қаҳвахонага бориб эдик. Бу ер ёзги мавсумга мўлжаллангани боис кенг ҳовлига ўт-ўланлар устига стол-стул қўйилган. Гавжум жой. Официантларнинг қўли-қўлига тегмайди. Бизнинг болажонлар эса музқаймоқни кутиб сабрсизлана бошлашди. Ўзиям келганимизга йигирма дақиқа бўлди ҳамки, биров кимсан, демади-да... Ахийри, тоқатим тоқ бўлиб, шу ерда юрган иш бошқарувчи ёнига бордим. Арзимни айтишим билан “ҳозир-ҳозир”лашди ва дарров бир официант йигитни бизнинг стол томон йўллашди.\nЙигит тушмагур столга шарбат ва нон қўйди-да, қўлимизга меньюни берди-ю, гапимизни оғзимизда қолдириб, яна кетди-ворди! Айтсам, ишонмайсиз, шундан кейин ҳам роппа-роса йигирма дақиқа кутдик. Бироқ хизматдан дарак йўқ. Жаҳл отига миниб, яна арз учун бордим.\n– Опажон, узр, одам кўп, улгуролмаяпмиз. Бироз кутиб туринг ёки шарбат ва ноннинг пулини тўлаб, бошқа жойга бора қолсангиз ҳам майли, – дейди.\nДемак, масала ҳал. Мутасаддики, муаммога ечим топиш ўрнига барчасини бўйнидан соқит қилиб тургач, бу ерда ҳордиқ чиқаришдан умидвор бўлиш бефойда. Хуллас, емай-ичмай, қирқ дақиқа сабр қилганимиз учун олти минг сўмни тўладик-у, елкамнинг чуқури кўрсин, қаҳвахонангизни, дея чиқдик-кетдик...\nЯширишга ҳожат йўқ, бугун бундай ҳолатга ҳар куни, ҳар қадамда дуч келиш мумкин. Тўғри, тадбиркорлар элга хизмат кўрсатамиз, дея бизнес бошлашяпти, қаҳвахона, ресторан каби хизмат кўрсатиш объектлари фаолиятини йўлга қўйишяпти. Бу яхши. Эплаган қандини урсин! Лекин уларнинг ҳаммаси ҳам хизмат кўрсатиш одоби, иш юритиш тартиб-қоидаларига амал қилмоқда, мижозга юксак ҳурмат билан қарамоқда, деб бўлмайди. Аслида қаҳвахона бизнеси мижозлар ташрифи билан гуллаб-яшнамайдими? Бу ердаги маҳсулот сифатли хизмат уйғунлигида харидорини топмайдими? Ваниҳоят, шу оддий ҳақиқатни тушуниш мушкулми?!\nГапни норозилик оҳангидан бошлаганимиз бежиз эмас. Зеро, бугун кичик бизнес ва хусусий тадбиркорлик соҳасининг айни йўналиши ҳақида сўз юритмоқчимиз. Мақсад эса битта: янги иш бошламоқчи бўлган тадбиркорлар бу каби хатоларни четлаб ўтишга ҳаракат қилишсин. Омадга эришиш учун энг аввало, мижозни рози қилиш лозимлигини англашсин. Ақлли тадбиркор бунга ишнинг аввалидаёқ киришади. Негаки, қаҳвахона бизнесини яратиш моддий харажатларни теран ҳисоб-китоб қилиш ва аниқ режа тузиб иш кўришни тақозо этади.\nХўш, фаолиятни нимадан бошлаш керак? Энг аввало, ғоя топиш лозим. Пухта ўйланган ва қизиқарли ғоя бизнесда муваффақият келтирувчи бош омил саналади. Умуман олганда, қаҳвахона очиш тадбиркордан тижорат қонун-қоидаларини билишнигина эмас, балки ижодкорликни ҳам талаб қилади. Ана шунда бизнесмен ўз услубига эга бўлади, мижозларни жалб қила олади. Эҳтимол, сиз фаст-фудлар тайёрланадиган қаҳвахона очмоқчидирсиз, балки оқшом ўтиришларига мўлжалланган кичик ресторанчадир. Шундан келиб чиқиб, мос жой ва бино топишингиз табиий. Экспертлар фикрича, тез тайёр бўладиган таомлар учун гавжум ҳудуд, транспортлар тўхтайдиган бекат яқини, йўл юзини танлаш керак. Бу ерда бирор таълим маскани мавжуд бўлса, янада яхши – қаҳвахона доимий мижозларига эга бўлади. Аҳоли пунктларида эса кундузи қатнов кам, чунки кўпчилик ишга боради. Шу боис бу ердаги қаҳвахона оқшом банкетларига мўлжалланган, музқаймоқ ва шифобахш коктейл тайёрланадиган сўлим бир гўша бўлгани маъқул.\nМаслаҳатли тўй тарқамас...\nҲа, бизнес-режа маслаҳатли тўйдек гап. Қаҳвахона фаолиятини йўлга қўйишда пишиқ-пухта режа тузиб олсангиз, шунинг изидан ишингиз юришаверади. Бизнес-режа чиқимларни режалаштириш, барча зарур харажатларни қоплаш ва келгусидаги даромадни аниқ ҳисоблашда муҳим аҳамиятга эга. Қолаверса, режалаштириб олинган юмуш ўзимизга ишонч билан ҳаракат қилишга ундайди. Яна бир гап: яхши бизнес-режа инвесторлар иштирокида қаҳвахона очиш ёки кредит олишда қўл келиши аниқ.\nЖаҳондаги таниқли тадбиркорларнинг фикрича, қаҳвахона бизнес-режаси қуйидаги омилларни ўз ичига олган бўлиши керак:\n- Лойиҳа баёни (жойлашув, бино, штатлар масаласи ва ҳоказо);\n- Маркетинг (баҳолаш);\n- Молиявий аҳвол таҳлили;\n- Хизматлар рўйхати;\n- Бозор сегменти таҳлили;\n- Даромад ва рентабеллик (ўз-ўзини қоплаш).\nҚаҳвахона очиш учун қанча пул керак, деган савол ижара ҳақи, бинони таъмирлаш, махсус асбоб-ускуналар (музлаткич, ўчоқ, печ, савдо-сотиқ учун касса аппарати, идишлар, стол-стул), реклама ҳамда таом учун масаллиқ харажатлари ҳақида ўйлашни тақозо қилади.\n– Бу турдаги бизнеснинг энг харажатли қисми ижара ҳақи ва махсус ускуналардир, – дейди тадбиркор Шуҳрат Ҳошимжонов. – Шунинг учун ҳам камхаражат қаҳвахона очмоқчи бўлган одам кўчмас мулк бозорини пухта ўрганиши, қулай ерда жойлашган ва у қадар кўп ижара ҳақи олинмайдиган объектни топиши зарур. Бугунги кунда ускуналарни кредитга олиш ҳам мумкин. Бу тадбиркорга қулайлик туғдиради. Аввалл ҳам қаҳвахона фаолият кўрсатган жойни олсангиз, яна ҳам яхши. Печ, газ плитаси, қаҳва тайёрловчи ускуна кабиларни сотиб олишингизга ҳожат бўлмайди. Бундан ташқари, бўлажак ходимлар ҳақида ҳам ўйлаш керак. Бугун кўпчилик тадбиркорлар ёш, чиройли ташқи кўринишга эга бўлган ходим омад гарови, деб ўйлашади. Аслида бундай эмас. Агар сиз сифатли хизматни йўлга қўймоқчи бўлсангиз, ишчиларнинг тажрибаси ва муомаласига кўпроқ аҳамият қаратинг. Улар махсус мактаблар, коллежлар, ўқув курсларида таълим олган бўлса янада яхши. Энг муҳими, официант вазифасини бажарувчилар асаби мустаҳкам, оёғи чаққон, ҳисоб-китобга уста ва ширинсухан бўлиши керак.\nЯнги ташкилот фаолиятини йўлга қўйишда бир нарсани ёдда тутиш лозим. Сиз ресторан очяпсизми ёки қаҳвахона, бундан қатъи назар, у ишлаб чиқариш объекти саналади. Шу маънода бизнесга тикилган маблағ бозор қонунларига риоя қилсангизгина сизга фойда келтиришини унутманг.\nМаълумки, қаҳвахонада барча маҳсулотлар улгуржи нархда сотиб олиниб, қайта ишланади. Яъни у энди товар номини олади. Товар нархи ташкилот харажатларини қоплаши, ходимлар иш ҳақи ва фойдани ўз ичига олиши табиий. Шу боис ишлаб чиқариш зарар келтирмаслиги учун барча юмушларни оқилона йўлга қўйиш керак. Ана шунда харажатларни иқтисод қилиш ва барқарорликни таъминлашга эришиш мумкин. Умуман, бугун тадбиркорлар ҳар хил. Уларнинг айримлари фойда олиш учун нархларни кўтариш усулидан фойдаланишса, баъзилари қаҳвахона обрўсини ўйлаб намунали хизмат кўрсатишга ҳаракат қилишади ва маҳсулот сифатига катта эътибор қаратишади. Аслида ҳам, қаҳвахона нуфузи унинг фақатгина чиройли интерьери билан белгиланмайди. Бу ерда кўп нарсага эътибор бериш керак: маҳсулот ва хизматлар сифати, жой атмосфераси, нархлар масаласи... Шинам ва кўнгилдагидек хизмат кўрсатиладиган қаҳвахонага мижоз қайта-қайта келади. Бу ерни дўстларига ҳам тавсия қилиши аниқ.\nҚаҳвахона соҳиби эндигина иш бошлаганда нималардан эҳтиёт бўлиши керак? Бу саволга бизнес-экспертдан жавоб оламиз:\n– Ҳар қандай бизнеснинг ўзига яраша муаммолари бўлиши табиий. Қаҳвахона ва ресторан бизнесида ходимларнинг ҳар доим ҳам ҳалол ишламаслиги асосий муаммодир. Фаолият жараёнида пул ўмариш ҳар доим мавжуд бўлган. Шу боис видеокузатув имкониятларидан фойдаланиш, синчковлик, ҳушёрликни назардан қочирмаслик, аниқ ҳисоб-китобга эътибор қаратиш шарт. Шу билан бирга жамоада ўзаро ишонч муҳитини шакллантиришга интилиш керак. Бунинг учун ходимларни ишга олишда зийрак бўлган маъқул. Агар тадбиркор психология илмидан бохабар бўлса, бу борада адашмайди. Яъни кўзлари бежо боқадиган, саволга жавоб беришда лўндалик, аниқликдан қочадиган, қўпол феъл-атвор соҳибининг баҳридан ўтиб қўя қолган яхши.\nБу турдаги бизнесда яна бир муаммо ҳар куни ечим талаб қилади. У ҳам бўлса, қаҳвахонадаги санитария меъёрларига эътибор масаласидир. Ошпазларнинг ҳаммаси ҳам озиқ-овқат маҳсулотларини тўғри ишлата билмайди. Улардан доим гигиена қоидаларига риоя қилиш, маҳсулотларни керакли жойда, керакли пайтга қадар сақлашни қатъий талаб қилиш керак. Ана шунда қаҳвахона обрўсига путур етмайди.\nДарҳақиқат, ҳар қандай бизнесда ҳам мижозлар манфаати ҳар недан устун туради. Шу маънода қаҳвахона соҳиби бўлмиш тадбиркорлар мижозни азиз меҳмондек иззат-икром билан кутиб олишлари, тўланган ҳаққа яраша сидқидилдан хизмат кўрсатилишини таъминлашлари лозим. Йўқса, ишлар бароридан келиши, даргумон...


Тобутдан чиқиб нутқ сўзлаган сиёсатчи (видео) - Zamin.uz\n07:00 / 09.04.2021\nТобутдан чиқиб нутқ сўзлаган сиёсатчи (видео)\nФото: «Mexico News Daily»\nМексикада Partido Encuentro Social партиясидан депутатликка номзод Карлос Майорга саҳналаштирилган дафн маросимидан сўнг Сьюдад-Хуарес шаҳридаги сайловчиларга мурожаат қилди, деб ёзади «Mexico News Daily».\nИнтернетда эълон қилинган кадрларда сиёсатчи ётган тобут маҳаллий аҳоли билан учрашадиган жойга катафалкда олиб келинганлиги намойиш этилган. Махсус кийимдаги эркаклар тобутни машинадан олиб, стол устига қўйишди. Ҳамма жим турган пайтда Майорга тобутдан чиқиб, кийимларини тўғрилади ва табассум ила олдиндан тайёрлаб қўйган нутқини бошлади.\nСиёсатчи амалдаги ҳукуматни «жиноятчилик кенг авж олиши ва коронавирус инқирозига бефарқлик» учун танқид қилди.\n«Мен Карлос Майорга, ва Мексика, Чихуахуа штати, Сьюдад-Хуаресда сиёсатчиларнинг бефарқлиги туфайли вафот этган 1,5 миллион аҳолидан бириман», — деди у.\nМақолада аниқлик киритилишича, номзод мазкур акцияси билан ҳукуматнинг бефарқлиги туфайли вафот этганларга ҳамдардлик билдирган. Шунингдек, Майорга ҳукумат одамлар турмуш даражаси ҳақида қайғурмаётганидан, уюшган жиноятчиликка хоҳлаган ишини қилишига рухсат бераётганидан арз қилган.\nЯнгиликлар » Дунё » Тобутдан чиқиб нутқ сўзлаган сиёсатчи (видео)


15:05 / 07.11.2020 510 pdf Ўқиш режими + -\nАраб тилига қизиқиб,чуқур ўрганишга бошлаган илм толиблари ичида Ибн Манзурнинг «Лисонул араб» ( لسان العرب ) ини билмайдигани бўлмаса керак.\nЖамолиддин Абул Фазл Муҳаммад ибн Мукрим ал Ансорий ар-Руайфий, кўпроқ Ибн Манзур номи билан танилган олим дунёга айнан шу асари ила машҳур бўлгандир.\nАсар муаллифи Ибн Манзур –таниқли Ислом олими, филолог, тарихчи, фақиҳ ва араб тилининг билимдони ва 20 томдан иборат «Лисанул араб»- Араб тили» изоҳли луғатининг муаллифидир. Олимнинг ёзган асарларини умумий ҳажми 500 мужалладдан ортади.\nИбн Манзур ушбу асарини таълиф қилиш сабабини қуйидагича изоҳлаган экан: «Мен ушбу луғат китобини тузишда Пайғамбар тилининг негизини сақлашдан бошқа нарсани мақсад қилмадим. Чунки араб тили Қуръони карим ахкомлари ва набавий суннатни ўзагини ўзида жам қилгандир. Китобни ёзаётган пайтимда мазкур тил эгалари бошқа тилни ўрганиш билан фахрланишар эди. Мени бу ишни амалга оширишим, худди қавми масхара қилишига қарамасдан, Нуҳ алайҳиссаломнинг кема ясаганига ўхшаш ҳолат эди».\n«Лисанул араб» изоҳли луғати ҳақида жумладан, Заркалий шундай дейдилар: «Ҳеч бир мулоҳазасиз, ушбу асар араб тилининг энг машҳур изоҳли луғатларидан, дея эътибор қилинади. Ўзида луғат борасидаги она китобларни жамлаган. Ҳажми улкан, кўплаб нодир маълумотларни яъни, Қуръони карим, ҳадиси набавий ҳамда араб мумтоз шеъриятдан кўплаб мисоллар келтирилган асардир».\nИбн Манзур Қоҳирада таваллуд топган. Лекин, Тараблус ёки Ҳафса шаҳрида туғилган деган фикрлар ҳам бор. У зот Расулуллоҳ соллаллоҳу алайҳи васалламнинг саҳобаларидан Собит ал-Ансорийнинг авлодидан ҳисобланади. Ибн Манзур Абдураҳмон Туфайл, Муртазо ибн Хотим каби олимлардан дарс олганлар. Қоҳирада котибиятда ҳам ишлаган, Тараблус (Ливия) шаҳрининг бош қозиси ҳам бўлиб хизмат қилган.\nИбн Ҳожар Асқалоний у киши ҳақида: «Йирик-йирик баёнларни кичик ҳажмдаги мўъжаз шаклларини тартиблаб, тузиб чиқиш борасида ўзига хос иқтидори билан ажралиб турарди» деганлар.\nШак-шубҳасиз, Ибн Манзурнинг энг машҳур асари бу, 20 томлик «Лисанул араб» - Араб тили» изоҳли луғатидир. Ушбу луғат ўзидан аввалги 5 та луғат китобларини жамлаган бўлиб, улар: Ибн Сидонинг «Ал-Мухкам», Ал-Жавҳарийнинг «Ас-Сиҳоҳ», Ибн Борийнинг «Ҳошия ас Сиҳоҳ» ва Ибн Асирнинг «ан-Ниҳоя» асарларидир.\nОлим кексалик ёшига етиб, Қоҳирага қайтиб келиб истиқомат қилган, вафотидан бироз олдин кўзлари ожиз бўлиб қолган. Ҳижрий 711 йилнинг шаъбон ойида, милодий 1311 йилда вафот қилган.\n«Лисанул араб» қайта ва қайта нашр қилинган асар бўлиб, ҳозирга қадар энг талабгир, араб тили бўйича энг кўп мурожаат қилинадиган китоблардан биридир.\n13:00 / 07.11.2020 1009\n17:05 / 07.11.2020 642\nЙўлни тузатганим учун\nҲасан ибн Юнус Ҳарронийдан ривоят қилинади .Тушимда Амир Ҳожурни кўриб, .Роббинг сенга қандай муомала қилди, деб сўрадим. .Мени мағфират қилди,, деди. .Нима учун, деб давоми...\n661 09:05 / 20.10.2019\nЮрагимиз шайтон ҳар томондан кириб олишга уринадиган қалъадир. У инсон қалбига эгалик қилиш учун турли найрангларга қодир. Аммо нақадар маккор бўлмасин, шайтонни давоми...\n14484 14:13 / 30.05.2020\n1165 12:10 / 05.07.2019\n5635 08:30 / 30.12.2018


Сурия ҳарбийлари турклар конвойига ҳужум қилди, уч киши ҳалок бўлди (фото, видео) » Ўзбекистон янгиликлари – Zamin.uz\n19 август 2019, 19:35\nСурия ҳарбий-ҳаво кучлари Идлиб вилоятида Туркия армиясининг зирҳли техникалари колоннасига зарба берди. Бу ҳақда Al-Masdar News хабар бермоқда. Нашрнинг билдиришича, снарядлар бевосита Туркия ҳарбий машиналари ёнгинасида портлаган.\nТуркия Мудофаа вазирлиги маълумотига кўра, ҳарбий колонна ҳужумга учраши оқибатида 3 киши ҳалок бўлган ва камида 12 киши жароҳатланган.\n«Биз мавжуд келишувлар ва ҳамкорликка, шунингдек Россия билан мулоқотга зид бўлган бу ҳужумни кескин қоралаймиз», — дея вазирлик баёнотини келтирмоқда Anadolu агентлиги.\nАввалроқ Сурия Ташқи ишлар вазирлиги туркларнинг зирҳли техникалари мамлакат шимолидаги Хан-Шейхун шаҳри томон юриш бошлагани ҳақида хабар тарқатганди.\nТуркия нашрлари хабар беришича, ушбу колонна Туркия кузатув пунктидан Хан-Шейхун шаҳридаги бошқа бир кузатув пунктини кучайтириш учун жўнатилганди.\nИдлиб муҳофазаси Суриядаги жангариларнинг сўнгги таянчи бўлиб қолмоқда. Бу ерда «Жебҳат ан-Нусра» гуруҳи жангариларидан ташқари, қуролланган мухолифат кучлари ҳам жойлашган.\n2 август куни Қозоғистон пойтахти Нур-Султон шаҳрида Сурия масаласида ўтказилган музокаралардан кейин «ўт очишни тўхтатиш режими» кучга кирганди.\nСурия араб республикаси қуролли кучлари қўмондонлиги ҳарбий ҳаракатлар фақатгина Туркия томони 2018 йил сентябрида Сочидаги музокаралар натижасида эришилган Россия-Туркия келишуви шартларини бажарган тақдирда тўхтатилишини маълум қилган. Бу келишувнинг асосий пункти оғир ва ўрта оғирликдаги ҳарбий қуролларни Идлибдаги ҳарбийсизлаштирилган ҳудуддан 20 километр узоққа олиб кетиш ҳисобланади.\n5 август куни эса ҳарбий тузилмалар томонидан армиянинг Ҳамадаги пунктларига ҳужум қилиш ҳаракатлари кузатилгани туфайли Сурия армияси ҳарбий амалиётларни тиклади ва аҳоли пунктларига зарбалар беришни бошлади.\nЯнгиликлар » Дунё » Сурия ҳарбийлари турклар конвойига ҳужум қилди, уч киши ҳалок бўлди (фото, видео)\n15:48 Туркия Суриядаги муваффақиятлари ҳақида маълум қилди\n18:15 Туркия Идлибда ҳарбий полиция кучларини жойлаштирмоқда


Ўзбек аёллари кўчма туғруқхонага эга бўлдилар\n09 май 2021, Тошкент вақти: 09:16\nКорея соғлиқни сақлаш жамғармаси ўзбекистонлик тиббиётчиларга хавфсиз туғруқ учун зарур замонавий тиббий асбоб-ускуналар билан жиҳозланган автомобиль совға қилди. Бу ҳақда stan.tv ахборот портали хабар қилади.\nЭндиликда кўчма туғруқхона шифокорлари республика вилоятлари бўйлаб ҳомиладор аёлларни кўрикдан ўтказиб юриш, лозим бўлиб қолганда эса аёлларни шу автомобилнинг ўзида туғдириш имконига эга бўладилар.\nЧинакам клиникани эслатадиган бу автомобилда УЗИга тушиш ёки кардиограмма олиш мумкин. Унда кислород етказиб берувчи аппарат ва инкубаторни ўз ичига олган жарроҳлик бўлмаси, ҳатто янги туғилган чақалоқлар ётқизиладиган столча бор.\nКўчма клиникада ишлаш учун терапевт, доя-гинеколог, болалар шифокори (педиатр) ва ҳамширадан иборат бригада ташкил қилинган. Бу мутахассислар Кореяда малака ошириб қайтишлари кутилаяпти.\n2009 йилда кўчма клиника Тошкент вилояти бўйича ўзининг дастлабки сафарини бошлайди. Кейинроқ эса кўчма туғруқхона бошқа вилоятларга йўл олади.


Йиллар ўтган сайин Асосий Қонунимизнинг ҳаётимиз, тараққиётимиз учун аҳамияти қанчалик катта эканлигига, танлаган йўлимиз ниҳоятда тўғри эканлигига қайта – қайта ишонч ҳосил қилаверамиз. 1992 йил 8-декабрда қабул қилинган Ўзбекистон Республикасининг Конституцияси, энг аввало Ўзбекистоннинг озодлигининг шаҳодати сифатида қадрлидир.\nБу йил асосий қомусимиз қабул қилинганига 26 йил тўлди. Бу қомусий ҳужжатнинг халқчиллиги шундаки, унда миллий урф-одатлар, анъаналар, эътиқод, умуман миллий қадриятлар ҳимояси ва равнақи аниқ белгилаб қўйилгандир. Шу кун муносабати билан республикамизнинг турли гўшаларида байрам тадбирлари ташкил этиш анъанага айланган. Жумладан, ЎзМТДП нинг барча ташкилотлари томонидан, бошланғич партия ташкилотларида ва ўқув муассаса, такшкилотларда сана муносабати билан тадбирлар ташкил этилмоқда.\nЖумладан, ЎзМТДП Зарбдор туман Кенгаши ташаббуси билан “Конституция бахтимиз қомуси” шиори остида ўтказилган тадбир шулар жумласидандир. Бош Қомусимизда ёшларимизнинг илм олиш ҳуқуқи ҳар томонлама кафолталанганлигини алоҳида қайд этиш ўринли. Қолаверса, шу кунларда таълим тизимининг тубдан ислоҳ қилинганлиги ёшларимизнинг юксак салоҳиятли инсонлар бўлиб камол топишига, Ватанимиз тараққиётини янада юксалишига хизмат қилмоқда. Шу сабаб бўлса керак, тадбир давомида ўқувчилар томонидан Ватанни мадҳ этувчи куй-қўшиқлар ижро этилиб, турли бадиий чиқишлар ҳам намойиш этилди.\n- Бугунги кунда юртимизда 130 дан ортиқ миллат ва элат вакиллари бош Қомусимиз ҳимоясида ўзаро ҳамжиҳатлик ва тотувликда яшаб меҳнат қилмоқда, дейди, ЎзМТДП Зарбдор туман Кенгаши раиси Алишер Мамиров. - Уларнинг ўз тили, миллий анъана ва урф-одатларини давом эттиришлари, Ўзбекистон фуқароси сифатида эмин-эркин яшашлари Бош Қомусимиз билан кафолотланган. Ўзбекистон Республикаси Конституцияси дунёда ҳеч кимдан кам эмаслигимизни, тенглар ичра тенглигимизни, келажаги буюк давлат қуришга бел боғлаган бағри кенг, кўп миллатли Ўзбекистон фуқароларининг ҳуқуқ ва эркинликларини кафолатловчи ҳужжат сифатида бизнинг йўлларимизни чароғон этувчи юлдуздир. Суверен ва демократик давлат қуриш йўлидан қатъий бораётган Ўзбекистоннинг ҳар бир фуқароси Конституциямиз билан фахрланади. Чунки, у бахтимизнинг қомусидир. Тадбир якунида фаол иштирокчилар партия Зарбдор туман Кенгаши томонидан рағбатлантирилди.


Таълим тўғрисида қонун – «Умид» ИДУМИ\nJuma Aprel 8th, 2016 Yakshanba Aprel 10th, 2016 Таълимга оид қонунлар Фикр билдирилмаган\n(Ўзбекистон Республикаси Олий Мажлисининг Ахборотномаси, 1997 й., 9-сон, 225-модда; 2013 й., 41-сон, 543-модда)\nТаълим Ўзбекистон Республикаси ижтимоий тараққиёти соҳасида устувор деб эълон қилинади. Таълим соҳасидаги давлат сиёсатининг асосий принциплари қуйидагилардан иборат:\nПедагог ходимларни олий ўқув юртларига ишга қабул қилиш Ўзбекистон Республикаси Вазирлар Маҳкамаси тасдиқлаган Низомга мувофиқ танлов асосида амалга оширилади. Педагогик фаолият билан шуғулланиш суд ҳукмига асосан ман этилган шахсларнинг таълим муассасаларида бу фаолият билан шуғулланишига йўл қўйилмайди.\nТаълим муассасаси аттестация натижаларига биноан давлат аккредитациясидан маҳрум этилиши мумкин. Таълим муассасалари ўқув-тарбия мажмуиларига ҳамда ўқув-илмий-ишлаб чиқариш бирлашмалари ва уюшмаларига бирлашишга ҳақли.\nУмумий ўрта таълим билимларнинг зарур ҳажмини беради, мустақил фикрлаш, ташкилотчилик қобилияти ва амалий тажриба кўникмаларини ривожлантиради, дастлабки тарзда касбга йўналтиришга ва таълимнинг навбатдаги босқичини танлашга ёрдам беради. Болаларнинг қобилияти, истеъдодини ривожлантириш учун ихтисослаштирилган мактаблар ташкил этилиши мумкин.\nОлий ўқув юртидан кейинги таълим жамиятнинг илмий ва илмий-педагогик кадрларга бўлган эҳтиёжларини таъминлашга қаратилгандир. Олий ўқув юртидан кейинги таълим олий ўқув юртлари ва илмий-тадқиқот муассасаларида (катта илмий ходим-изланувчилар институти, мустақил изланувчилик) олиниши мумкин. (15-модданинг биринчи қисми Ўзбекистон Республикасининг 2013 йил 7 октябрдаги ЎРҚ-355-сонли Қонуни таҳририда — ЎР ҚҲТ, 2013 й., 41-сон, 543-модда)\nИлмий ва илмий-педагогик кадрларни тайёрлаш, илмий даража ва илмий унвонлар бериш тартиби қонун ҳужжатларида белгиланади. (15-модданинг иккинчи қисми Ўзбекистон Республикасининг 2013 йил 7 октябрдаги ЎРҚ-355-сонли Қонуни таҳририда — ЎР ҚҲТ, 2013 й., 41-сон, 543-модда)\nКадрлар малакасини ошириш ва уларни қайта тайёрлаш касб билимлари ва кўникмаларини чуқурлаштириш ҳамда янгилашни таъминлайди. Кадрлар малакасини ошириш ва уларни қайта тайёрлаш тартиби Ўзбекистон Республикаси Вазирлар Маҳкамаси томонидан белгиланади.\nОлий маълумот тўғрисидаги дипломга ўзлаштирилган фанлар рўйхати, уларнинг ҳажмлари ва фанларга қўйилган баҳолар ёзилган варақа илова қилинади. Диссертация ҳимоя қилган шахсларга белгиланган тартибда фан доктори илмий даражаси берилади ва давлат томонидан тасдиқланган намунадаги диплом топширилади.\nДавлат таълим стандартларига мос келган тақдирда Ўзбекистон Республикаси билан хорижий давлатларнинг ҳукуматлари ўртасидаги икки томонлама битимлар асосида ҳар икки томоннинг маълумот тўғрисидаги ҳужжатлари белгиланган тартибда ўзаро тан олиниши мумкин. Тегишли босқичдаги таълимни тугалламаган шахсларга белгиланган намунадаги маълумотнома берилади.\nIV. Талим тизимини бошқариш\nТаълим соҳасидаги давлат бошқаруви органлари нодавлат таълим муассасаларида таълим тўғрисидаги қонун ҳужжатларига риоя этилишини назорат қилади. Нодавлат таълим муассасалари таълим тўғрисидаги қонун ҳужжатларини бузган тақдирда, аккредитация қилган органлар уларнинг фаолиятини қонун ҳужжатларига мувофиқ тўхтатиб қўйишга ҳақли. Нодавлат таълим муассасаларига қабул давлат ўқув юртлари учун белгиланган тартибда ва муддатларда амалга оширилади.\n🔥259 марта кўрилди\n«Бобурнома эътирофи» мақоласи\n«Сафарнома жанри хусусиятлари» мақоласи\nзакон, конун, мактабгача таълим, образование, таълим, таълим тўғрисида қонун, қонун\n← Зилзила турлари ва биринчи ёрдам (видео)\nМашҳур шаҳарлар номининг келиб чиқиши →


Жанубий Корея фуқароси Шимолий Кореянинг қаттиқ муҳофаза қилинадиган чегарасини бузиб ўтди. Бу КХДРга қочиш билан боғлиқ камдан кам ҳолатлардан бири.\n1 январ куни номаълум шахс Шимолий Корея чегарасидан ноқонуний йўл билан ўтди. Бу КХДР чегарасини бузиб ўтиш билан боғлиқ кам сонли ҳолатлардан бири ҳисобланади. Қочоқни Корея яриморолини ажратиб турувчи демилитаризация ҳудудида маҳаллий вақт билан соат 21:20 да сезиб қолишади. Бу ҳақда Жанубий Корея штаб бошлиқлари бирлашган кенгаши хабар берган. Қочоқнинг тақдири номаълум.\n11 соат давом этган қидирувларга қарамай, қочоқ чегарани кесиб ўтишга муваффақ бўлган. Расмий Сеул қочоқнинг кейинги тақдири ҳақида маълумотга эга эмаслиги, аммо КХДРга уни ҳимоя қилишни сўраб сўров юборганини маълум қилди.\nКоронавирус пайдо бўлганидан буён Шимолий Корея ўз чегарасида ҳимояни кучайтирган. Жанублик ҳарбийларга кўра, Шимолий Корея чегарачиларига мамлакатга коронавирус кириб келмаслиги учун чегарани бузиб ўтаётганларни отиб ташлаш ваколати берилган. Жанубий Корея мудофаа вазирлиги бу чегарани бузиб ўтиш борасидаги биринчи ҳолат бўлмагани учун қўриқлаш тизими қайта таъмирланишини маълум қилган. Қочоқ чегаранинг миналаштирилган ҳудудини кесиб ўтган. Бу ҳолатдан кейин Жанубий Корея армиясининг шимолий чегара учун жавобгар 22-махсус дивизияси кескин танқидлар остида қолган.\nЖанублик ҳарбийлар шимолга чегарани бузиб ўтиш ҳолати қайд этилгани ҳақида хабар юборган. Шимолдан хабар олингани бўйича сигнал келган. Аммо қочоққа расмий ҳимоя тақдим этиш бўйича сўров жавобсиз қолдирилган.\nЖанубий кореялик аскарлар КХДР билан чегарадаги Пхаджу шаҳри яқинидаги постда\nЖанубий Кореянинг «Ёнҳап» ахборот агентлиги мамлакат Мудофаа вазирлигига таяниб, воқеанинг янги тафсилотларини маълум қилди. Манбада айтилишича, қочоқ асли шимолий кореялик. У 2020 йил ноябрида жанубга чегаранинг худди ўша жойини бузиб, қочиб ўтган. 30 ёшлар атрофида экани айтилаётган қочоқ Жанубий Кореяда фаррошлик билан шуғулланган. Жанублик ҳарбийлар унинг айғоқчи эмаслигини тасдиқлашган.\n2020 йил сентябрида жанубий кореялик балиқчи Шимолий Корея чегарасини босиб ўтгани учун чегарачилар томонидан отиб ўлдирилган ва жасади ёқиб юборилганди. Пхенян буни коронавирус сабаб киритилган чекловлар билан изоҳлаб, кечирим сўраганди. Шунингдек, 2020 йил июлда ҳам чегарани бузиб ўтиш билан боғлиқ можаро кузатилган. Ўшанда 3 йил аввал жанубга қочган Шимолий Корея фуқароси дренаж трубаси орқали қочади-да, 1,5 км сузиб, ватанига чегарани бузиб қайтади. Пхенян жанубдан келган бу қочоқ мамлакатга коронавирус олиб келганини иддао қилганди. Аммо Сеул бу одамда вирус аниқланмаганини таъкидлаган.\nЖанубий ва Шимолий Корея чегараси дунёда энг қаттиқ қўриқланадиган ҳудудлардан бири ҳисобланади. Чегарадаги демилитаризация қилинган ҳудуд миналаштирилган, чегара тўсиқларига юқори кучланишли ток уланган. Ҳар икки томондаги чегарачилар 24 соат давомида жанговар шай ҳолатда туради. Икки давлат ўртасида 248 км узунликда ва 4 км кенгликдаги демилитаризация ҳудуди мавжуд. У ерда 2 миллиондан ортиқ мина кўмилган. Шундоқ ҳам икки мамлакат чегарасини босиб ўтиш ҳолатлари кам учрайди, аммо Пхенян томонидан коронавирус баҳонасида кучайтирилган чекловлар чегаранинг бузилиш ҳолатларини янада камайтирган.\n1953 йилги Корея урушидан кейин 34 мингдан ортиқ одам Шимолий Кореядан қочгани айтилади. Уларнинг аксари Хитой ёки Жануби-Шарқий Осиё мамлакатлари орқали Жанубий Кореяга ўтган.


Эртага Ўзбекистонда ҳаво ҳарорати 32 даража иссиққача кўтарилади » Ўзбекистон янгиликлари – Zamin.uz\nРеспублика Гидрометеорология марказининг хабар беришича, 3 май куни Тошкент шаҳрида ҳаво ўзгариб туради, ёғингарчилик кутилмайди. Шамол шарқдан 5-10 м/с тезликда эсади. Ҳарорат кечаси 12-14 даража илиқ, кундузи 22-24 даража иссиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 12-17 даража илиқ, кундузи 27-32 даража иссиқ бўлади.\nБухоро ва Навоий вилоятида ҳаво ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 12-17 даража илиқ, кундузи 25-30 даража иссиқ бўлади.\nТошкент, Самарқанд, Жиззах ва Сирдарё вилоятида ҳаво ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 10-15 даража илиқ, кундузи 20-25 даража иссиқ бўлади.\nҚашқадарё ва Сурхондарё вилоятида ҳаво ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 13-18 даража илиқ, кундузи 26-31 даража иссиқ бўлади.\nРеспубликанинг тоғли ҳудудларида ҳаво ўзгариб туради, баъзи жойларда ёмғир ёғиши, момақалдироқ бўлиши мумкин. Шамол шарқдан 7-12 м/с тезликда эсади. Ҳарорат кечаси 3-8 даража, кундузи 10-15 даража илиқ бўлади.\nЯнгиликлар » Ўзбекистон » Эртага Ўзбекистонда ҳаво ҳарорати 32 даража иссиққача кўтарилади


Таълим ва яшашга чегирма, қўшимча грант ва бепул курслар. Sputnik етакчи Россия университетларининг янги ўқув йилида МДҲ талабалари ва абитуриентлари учун имтиёзларини ўрганди.\nТОШКЕНТ, 28 июл — Sputnik. Данара Курманова. Россия илм-фан ва олий таълим вазирлиги маълумотларига кўра, бугунги кунда мамлакатда 297 минг нақар хорижлик таҳсил олади. Sputnik COVID-19 пандемияси вақтида Россия университетлари чет эллик талабаларни қандай қўллаб-қувватлагани ва МДҲ абитуриентлари учун қандай имтиёзлар борлигини ўрганди.\nҒамхўрлик олий фазилат\nМарт ойидан, Россияда ўзини ўзи яккалаш режими жорий этилгандан бошлаб мамлакатнинг барча таълим муассасалари масофавий шаклда ишлашга ўтди ва чет эллик талабаларни қўллаб-қувватлаш чора-тадбирлари устида бош қотиришни бошлашди. Бу ҳақда Россотрудничество раҳбари ўринбосари Павел Швецов Sputnik нашрига маълум қилди.\n“Албатта, аниқ ягона умумий акцияни ишлаб чиқишнинг имкони йўқ эди, чунки университетлар кўп, Россотрудничество эса уларнинг таъсисчиси эмас, - деди у. – Лекин биз маслаҳатлашувлар олиб бордик, ёрдам беришнинг эҳтимолий вариантларини муҳокама қилдик”.\nШевцовнинг сўзларига кўра, кўплаб Россия ОТМлари тушунишади: инқироз – бу таълим сифатининг кўрсатгичи ҳам ва у ҳам университетлар, ҳам талабалар учун имкониятлар вақтига айланиши мумкин.\n“Хорижлик талаба Россияда унга ҳурмат билан муносабатда бўлишаётгани ва унинг бу ерда бўлиб туриши учун қайғураётишганини кўрганда унинг таассуротлари талабаларнинг кейинги тўлқинини жалб қилиш учун яхши асос бўлади”, - дейди у.\nУнинг сўзларига кўра, битирувчилар ватанига қайтиб, кўрган-кечирганларини сўзлаб беришади ва бу жуда муҳим. ОТМга ҳужжат топширмоқчи бўлганлар учун университет сайтидаги дастур таърифи камлик қилади. Улар реал одамлар фикрига таяниб иш кўришади.\nРубль билан қўллаб-қувватлаш\nРоссотрудничества вакилининг таъкидлашича, пандемия бошланиши билан Россия ОТМлари талабалар ва ҳужжат топширмоқчи бўлганлар учун шахсий имтиёзлар тизимини ҳозирлашган. У мисол тариқасида Алоқа ва информатика Москва техника университетини (МТУСИ) келтирди. Олийгоҳ бюджет ўринларини кўпайтирди ҳамда бакалавриат ва мутахассислик дастурлари бўйича пуллик таълимга 15 фоиздан 20 фоизгача чегирма эълон қилди. Шунингдек, МТУСИ талабалари оширилган стипендияга даъвогарлик қилишлари мумкин. Бу ҳақда университетнинг ижтимоий тармоқлардани расмий саҳифаларида билдирилган.\nБеларусь, Қозоғистон, Қирғизистон ва Тожикистон фуқаролари Бауман номидаги Москва давлат техника университетидаги бюджет шаклидаги таълимга кириш имтиҳонларида иштирок этишлари мумкин. Россиянинг етакчи тиббиёт университетларидан бири Пирогов номидаги тиббиёт университети ҳам худди шундай стратегияни танлаган. Қолаверса, олийгоҳ имтиҳон натижаларига кўра пуллик асосдаги таълим учун чегирма тақдим этади.\nРоссия халқлар дўстлиги университети (РУДН) 2020-2021-ўқув йилида таълим нархини оширмаслигини эълон қилди. РУДНда контракт асосида ўқиётган аълочилар ҳам имтиёзларга умид қилишлари мумкин – улар учун 20 фоизгача чегирма кўзда тутилган. Университет матбуот хизмати ушбу қарорни талабаларни рағбатлантириш учун қабул қилинганини маълум қилди: талабалар англаши даркор: улар беҳуда таълим олишмаяпти, яхши баҳо эвазига ўқиш учун камроқ пул тўлаш мумкин.\n“ММФИ” миллий тадқиқот ва ядро университети ҳам таълим нархини ўтган йилгидек қолдиришга қарор қилди. Бундан ташқари, МДҲ келган талабалар ҳам ўқишни Россия фуқаролари учун белгиланган сумма доирасида тўлишлари мумкин. Бироқ бу билан МДҲдан ҳужжат топшираётганлар учун, эҳтимол, имтиёзлар тўплами якунланмайди.\n“Ҳозирда биз кейинги чегирмалар ҳақидаги масалани кўриб чиқмоқдамиз”, - дея хабар қилди университет матбуот хизмати.\nКўп ОТМлардан фарқли ўлароқ Москва давлат университети (МГУ) қўшимча чегирмаларни кўзда тутмаган, зеро қатор МДҲ мамлакатлари фуқаролари университетга Россия фуқаролари билан тенг ҳуқуқда киришлари мумкин.\n“Ушбу ҳуқуққа Беларусь, Қозоғистон, Қирғизистон, МДҲнинг Россияда яшаш гувоҳномаси бўлган МДҲ фуқаролари ва хорижда доимий яшаб келаётган ватандошлар эга, - дея маълум қилди МГУ матбуот хизмати. Бундан ташқари, Россия ва Озарбайжон ҳукуматлари ўртасида маданий ва илм-фан тўғрисидаги битим мавжуд. У ҳам Москва университетида ўқиш учун имконият тақдим этади”.\nЎзингизни уйингиздагидек ҳис қилинг\nУниверситетларнинг ўзини ўзи яккалаш режимига ўтганлиги боис кўп МДҲ талабалари ўз уйларига кетишни афзал кўришди, ахир таълим масофавий тарзда давом эттирилди. Масалан, РУДН пандемия вақтида ватанига жўнаб кетган талабалар учун ётоқхоналарда яшаш учун тўловни бекор қилди.\nСанкт-Петербург давлат университети (СПбГУ) ҳам худди шундай йўл тутди. Россия давлат гуманитар университетининг (РГГУ) ётоқхоналарда истиқомат қилаётган талабалари ўзлари бўлмаган вақтда коммунал хизмат учун пул тўламасликлари мумкин эди. МТУСИ эса талабарни апрель ойи учун ётоқхона тўловидан умуман озод қилди.\nЎзини ўзи яккалаш вақтида кўплар мустақил билим орттириш билан шуғулланишга қарор қилди. Шу муносабат билан СПбГУ 170 та электрон таълим дастурини яратди ва улардан Россияда таълим олаётган барча талабалар фойдаланиши мумкин.\n89 та ОТМдан жами 335 минг нафар тингловчи уларда қатнашган ва бу университетни мамлакатда онлайн курс соҳасида етакчи бўлишга туртки бўлган.\nЙирик рақамлар билан РУДН ҳам пешқадам. Университет янги талабаларни қўллаб-қувватлашга 20 миллион рубль йўналтирган – олийгоҳ хорижликлар учун магистратурада ўқиш учун 190 та грант ажратган. Дастурда МДҲ абитуриентлари ҳам иштирок этишлари мумкин, асосийси – портфолиони 10 августга қадар университетига йўллаш.\nМаданий ҳордиқ ҳам унутиб қўйилмади\nЎқиш ўқиш билану, изоляция режимида ўйин-кулгу, маданий тадбирларга эътибор қаратиш муҳим эди, дейди Павел Шевцов.\n“Чет элликлар учун бу умуман оддий бўлмаган вақт эди: янги муҳит, устига-устак ҳеч қаерга чиқиш мумкин эмас. Шунинг учун биз университетларга турли ижтимоий ва спорт дастурларини ишлаб чиқишни таклиф қилдик. Бу талабаларнинг бекор вақтини турфалашга қаратилган эди”, - дея ҳикоя қилади у.\nРоссотрудничество таклифига кўплаб университетлар қулоқ тутишди. Бу ҳақда ОТМларнинг ижтимоий тармоқлардаги саҳифаларига қараб мулоҳаза юритиш мумкин: МИФИ талабаларга онлайн-секцияга ташриф буюришни таклиф қилган бир пайтда, РГГУ спорт ҳақида видеоканални ишга туширди, Бауман номидаги МГТУ жонли эфирда маданий тадбир ўтказди, РУДН эса турли курслари билан ўртоқлади – шеърият тўгарагидан каратэ дарсларигача.\nИмтиёзлар давом этади\nБу билан талабаларни қўллаб-қувватлаш чоралари ўз якунига етмайди. Павел Шевцовнинг сўзларига кўра, Россотрудничество олимпиада ўтказиш ва хорижда истеъдодли битирувчиларни излашда давом этади. МДҲнинг аксарият мамлакатларида саралаш якунланган, фақат Туркманистон қолган.\n2020-2021 ўқув йилида Россотрудничествонинг хорижликлар учун квоталар сони ўзгармайди – агентлик яна 15 минг нафар истеъдодли талабаларни қабул қилади.\n“Лекин ҳозир биз Олий таълим вазирлиги билан келажакда квоталарни ошириш устида иш олиб боряпмиз, - дейди Павел Шевцов. – Ҳужжат кўриб чиқилмоқда, асосий эътибор МДҲ фуқароларига қаратилади.”


"Тинчлик нархи қанча?": Ўзбекистон ҳукуматининг енгилмас Толибон билан музокаралари (фото)\nСиёсат / Фотогалерея / Хориж / Юртимизда\nЖорий йил март ойида Тошкентда ўтказилган Афғонистон бўйича анжуман қатнашчиси афғон қизи Асила Ўзбекистон ҳақидаги илк таассуротларини "Тинчлик нималигини Ўзбекистонга келиб англадим", - дея ифодалаган эди. Ушбу йирик анжуман Ўзбекистон тарихида Афғонистонда тинчлик ўрнатишга қаратилган иккинчи ҳаракат бўлди.\nИкки сурат тарихи\nЎзбекистон Ташқи ишлар вазири Абдулазиз Комилов Instagramдаги расмий саҳифасида "Толибон" ҳаракати раҳбари Мулла Умарнинг ташқи ишлар вазири Мулла Мутавакил билан бирга тушган суратини жойлади.\n"Афғонистон": тинчлик сари машаққатли йўл. "Қандаҳор, 1999 йил. Шахсий архивдан", — дейилган изоҳда.\nДарвоқе, 1999 йилда расмий Тошкент ташаббуси билан Афғонистоннинг қўшнилари бўлган мамлакатлар Ташқи ишлар вазирлари ўринбосарлари даражасида "6+2" алоқа гуруҳи учрашуви бўлиб ўтган. Бу тадбирда Россия ва АҚШ ҳамда қарамаш-қарши томонлар, хусусан, "Толибон" ҳаракати вакиллари иштирок этишган.\nМузокаралар якунига кўра, "Афғонистондаги можарони тинчлик йўли билан бартараф этишнинг асосий тамойиллари тўғрисида Тошкент декларацияси" қабул қилинган.\nАбдулазиз Комиловнинг ижтимоий тармоқдаги саҳифасида, шунингдек, яна бир фотосурат эълон қилинган. Унда Ўзбекистон Ташқи ишлар вазири афғонистонлик мухолифатчи сиёсатчи Гулбиддин Ҳикматёр билан 2018 йилнинг июлида Кобулда бўлиб ўтган учрашуви акс эттирилган.\n"19 йилдан сўнг. Собиқ дала қўмондони, Афғонистон бош вазири (1993—1994 йиллар, 1996 йил) Гулбиддин Ҳикматёр билан. 2018 йил июль. Шахсий архивдан".\n2018 йил март ойида, яъни Ўзбекистон ТИВ раҳбари Абдулазиз Комиловнинг Мулла Умарнинг Ташқи ишлар вазири Мулла Мутавакил билан учрашувидан сўнг 19 йил ўтиб Тошкентда Ўзбекистон раҳбарининг ташаббуси билан бутун дунё эътиборини яна бир бор Афғонистон масаласига жалб қилган ва барча манфаатдор томонлар учун мулоқот майдони сифатида хизмат қилган йирик халқаро анжуман ўтказилди.\nСиёсатчилар, экспертлар фикрлари, чақириқлари бир томон бўлди-ю, Ўзбекистонга таълим олиш учун келган афғон қизи Асиланинг "Тинчлик нималигини Ўзбекистонга келиб англадим", - дея айтган армон аралаш сўзлари бир томон бўлди.\nБир қарашда оддий сўзлар. Лекин... ўқ овози эшитилмаган, ҳеч ким бир-бирига қурол кўтармаган ва обод Ўзбекистон афғонистонлик ёшлар учун ҳақиқий жаннатмакон ўлка сифатида қабул қилингани, шубҳасиз.\nТИВ раҳбарининг ижтимоий тармоқдаги саҳифасида эълон қилинган суратлар - Ўзбекистон ҳукуматининг йиллар давомида Афғонистонда тинчлик ўрнатиш бўйича амалга ошираётган камтарона бўлса-да, ҳаракатлари далилидир.\n2018 йил: Афғонистонда қурбонлар сони 3 минг нафарга етди...\nАфғонистонда 2018 йилнинг биринчи тўққиз ойида 2798 нафар тинч аҳоли нобуд бўлди, яна 5252 нафари жароҳатланди. Бугун, пайшанба куни, Афғонистонга кўмак бериш бўйича БМТ миссияси ҳисоботида келтирилган рақамлар бу.\nХабар қилинишича, жароҳатланганлар сони ўтган йилгига нисбатан 3%га камайган, аммо шу билан бирга ҳалок бўлганлар сони 5%га ортган. Шу тариқа, ҳалок бўлган ва жароҳат олганлар сони 8 минг нафардан ошиб кетган.\n"Афғонистонда можарони ҳарбий йўл билан тўхтатиб бўлмайди. Шу боис, БМТ мамлакатдаги вазиятни зудлик билан ва фақат тинч йўл орқали ҳал этишга чақиради... Томонлар, тинч аҳолини ҳимоя қилиш ва тинчликка эришиш учун аниқ чоралар кўришлари лозим", - деб баёнот қилган БМТ Бош котибининг Афғонистон бўйича махсус вакили Тадамичи Ямамото.\nҲисоботда тинч аҳолининг ўлими сабаблари ҳам келтириб ўтилган: қўлбола бомбалар ва худкуш-террорчилар оқибатида (45% - 1050 киши), ердаги қуролланган тўқнашувлар (39% — 605 киши), шунингдек, тинч аҳолини ўлдиришга қаратилган аниқ ҳаракатлар (8% — 439 киши).\nЭксперт: Афғонлар - иродаси эгилмаган, аммо маърифатга муҳтож халқ\nЭксперт Муҳаммаджон Қодировнинг айтишича, "Толибон" ҳаракати билан музокара олиб бориш осон иш эмас.\n"Уларни дағдаға ва босим остида, ҳатто атом бомбасини ташлаш билан қўрқитиб ҳам "тинчлик ўрнатишга" мажбурлаб бўлмайди", - дейди суҳбатдош ва бу билан ҳақиқатда Афғон можаросини ҳарбий йўл билан ҳал этиш мумкинмаслигига узил-кесил нуқта қўяди.\nАфғонистонда тинчлик ўрнатишга эриша олмаган собиқ СССРнинг юз мингдан зиёд қўшинлари ўз вақтида бу ҳудудни тарк этишган ва бу ҳолатдан ҳозирда ўн мингдан зиёд контингентини Афғонистонда ушлаб турган Америка керакли хулосаларни чиқариб олмаган.\nҚодиров Ўзбекистон томонидан ўн йилликлар давомида тинчлик ўрнатиш бўйича илгари сурилаётган ташаббусларни ижобий баҳолашини таъкидлаб ўтади ва бу ҳаракатлар нега муҳим, деб ҳисоблашини қуйидагича изоҳлайди.\n"Ўзбекистон Афғонистонда тинчлик ўрнатилиши учун омил бўладиган ҳаракатларни давом эттирмоқда. Бу яхши, ахир Афғонистон аҳолисининг қарийб 6 миллиони ўзбеклар. Ўзбекистон ташаббус қилаяпти ва ташаббус қилиши керак. Мана, темир йўл қурилди, савдо-сотиқ муносабатлари йўлга қўйиляпти. Афғон халқи ҳам тинчлик нафасини сезса, улар учун иш ўринлари яратилса ва мамлакат тараққий эта бошласа - ўзгариш бўлади. Урушдан безган афғон ёшларининг гапларини бир нидо сифатида қабул қилиш керак. Тинчлик ўрнатиш осон кечмаяпти - толиблар ўз шартини илгари сурган. Улар Америка қўшинлари чиқиб кетишини хоҳламоқда. Яъни бу, амалдаги ҳукумат билан гаплашадиган гапимиз йўқ дегани-да", - дейди суҳбатдош ва бундай вазиятда фақатгина афғон ёшларига таълим бериш, уларга тинч, фаровон ҳаётни кўрсатиш орқали ютиб чиқиш мумкинлигини қўшимча қилади.\n"Ҳозир Афғонистонда толиблар сафидаги аксарият ёшлар ким нақд пул берса, шунга хизмат қилишмоқда. Бу жуда хавфли ҳолат. Улар на ўқишни, на ёзишни билади. Қўлида ҳунари ҳам йўқ. Фақат қурол ушлашни билади. Бундай жаҳолатга қарши, президентимиз Шавкат Мирзиёев айтганидек, фақат маърифат билан курашиш мумкин. Ўзбекистон афғон ёшларига таълим бериши зарур ва шарт", - деб ўз сўзини якунлайди эксперт.\nКиритилди: 11:07 11.10.2018. Ўқилди: 3117 марта. Фикрлар сони: 0 та.


Жаноб президент! « Ўзбекистон Халқ Ҳаракати\n29 February 2020 - 13:18\nЁки “қовуннинг энг каттасини Президентнинг ўзи тушира қолсин” деб меҳрибончилик қилишяпими?\n“Уйда ётиш тизими” деган янги иборани қайси ошқовоқ ёзиб берган? Бу меҳнаткаш халқимиз учун ҳақорат эмасми?!\nСизни билмадиму, шахсан ўзим таниган, чумолидай тинмай меҳнат қилса ҳам бири икки бўлмаётган жафокаш, жабрдийда Ватандошларим учун бу катта ҳақоратдир!\nШу тузумда нафас олишга ҳаракат қилаётган манглайи шўр борки, тайинли иш ўрни бўлмаса ҳам яшаш учун курашяпти. Ярим сотих ери бор ҳам нимадир экиб сотади. Ишлаб чиқаришга ихтисослашган корхонаси бўлмаса ҳам уйида бичиб-тикади, ҳунармандчилик қилади. Жуда бўлмаса бировларнинг қўлида хизматкорлик, мардикорчилик қилиб бола-чақа боқяпти.\nСизнинг оташин нутқингизда зикр этган ётволиб ейдиганлар пастда эмас, тепада! Сизнинг атрофингиз, сизнинг даврангиз, сизнинг тишингиз ўтмаётган тизимда!\nЁтволиб еяётганлар маълум бир амалга қинғир йўллар билан эришганлар, шарти ҳам, парти ҳам, мияси хам кетиб, аммо люстрация қилинмаган собиқ коммунистлар, ёхуд ўша амалдорларнинг соясида кайфини суриб юрган қариндош уруғию, сон-саноқсиз таниш билишларидир!\nХалқнинг хаққини аллақачон чет эл банкларига ўтказиб, бола-чақа, невара-чеварасигача бахтли келажак қуриб қўйганлар ётса ҳам, турса ҳам мазза қилиб еяпти!\nАгар халқ ётволиб еганида мурғаккина болалари бедаво дардлардан азобланиб ўлиб кетавермасди. Саратон, қон касалликлари ва бошқа истаган шифохонанинг болалар бўлимига қадам ранжида қилинг, қанча бойнинг боласини топасиз?! Қайси амалдорнинг боласи ноиложликдан шифтга тикиб, ўлимини кутиб ётади?\nЁтволиб ейдиганлар донаси фалон пул турадиган дориларни ҳам бемалол сотволиб, бегуноҳ гўдакларини ажал комидан тортиб олишади…\n“4-5 миллион камбағал бор” деган ибора ҳам ғирт ёлғон! 4-5 миллион камбағал эмас, “4-5 миллион қашшоқ бор!” деб ёзганларида тўғрироқ бўларди!\nҚолгани камбағал! Ҳа, ҳа, итдай ишлаб, куни ўтаётган, аммо ИНСОНДАЙ яшай олмаётган қатламни камбағал дейилади. Бундай юртдошларимиз эса 15% дан 2-3 баробар кўпроқдир!\nКаримовнинг нутқлари ҳам ёлғон, риёга тўла эди. Шунақа супер ёлғончи, мошенник ёзувчилар ёзишардики, ҳатто Президентнинг ўзи ҳам хайрон, қоғозда ёзилган фактларга ишониб қоларди.\nСизнинг нутқларингиз эса Каримовникини токчага чиқариб қўйяпти! Наҳотки, реал ҳаётни кўриш, онгли фикрлаш учун қоғоздаги сафсаталаргагина таянсангиз?!\nЖаноб Президент! Унутманг! Биринчи Президентни ҳам теварагингизга терилиб турган одамнусха шайтонлар, ёлғончи, фирибгар, нафсига қул каламушлар йўлдан уришган.\nҲатто қўшни Қозоғистон ҳам ишлайман деган одамга кичик бизнессга катта имкониятлар, жудаям фоизи оз кредитлар беряпти. Ўзларини тиклаб олгунча солиқлардан озод этяпти!\nБиздачи?! Қаерга қарама юлгучилик, адолатсизлик, ноҳақлик!\nХалқни эшитишга вақти, хоҳиши йўқ амалдорлар билан халқнинг турмуш тарзини ўнглаб бўладими?!\nТуркияда минглаб Ватандошларимиз мусофирчиликда юрибди. Уларнинг аксарияти 500$ ойлик учун оддий хизматкор. Бар, кафе, меҳмонхона, бозорларда Ўзбекистонлик тўла. Хонадонларда хизматкорлик қилаётганлар, болалар, қарияларига қараётганлар ҳам ўзимизникилар. Энг ёмони депутат Ширин Унал каби тўнғиз хирс ҳайвонларнинг, зулмкор, зўравонларнинг қурбонига айланаётганлар болаларимиз ҳам ўзимизники!\nЎша ошхона, бар, меҳмонхона, хонадонларда хизматкорлик қилаётганларни хунарга ўргатиш, юртимизга фойда келтирадиган соҳаларга жалб қилиш мумкин дея, реал таклифлар билан бир неча амалдорларга шахсан ўзим мурожаат қилдим.\nЭнг ажабланарлиси ниятимни англаган Турк амалдорлари қўлдан келганча ёрдам беришга, битта завод ёки корхонада имкон даражасида уста тайёрлаб беришга тайёр, фақат давлатлар аро расмий шартнома бўлса!\nБир мансабдор мени очиқ истеҳзо билан, сансираб “Ана, керакли кадрларга тил ўргатиб, кейин ўқитиб, ўргатиб келяпмиз. Сен ақлинг етмаган соҳага аралашмай қўяқол” деди.\nМен сенга малака оширишга муҳтож олий маълумотли кадрлар ҳақида эмас, умуман хунари йўқ, мусофирларимиз ҳақида гапирдимку! Наҳотки шуни англаш бу қадар қийин бўлса?! Энагўлда ясалган энг арзон 800-1500$ долларлик ётоқхона мебеллар тўплами Тошкентда 2500-4000$ дан сотиляпти. Агар элликта болани Энагўлдаги элликта мебель цехига шогирдликка жойлаштирсак, эртага ўша йигитлар ҳам мардикор бўлиб эмас, рақобатбардош мебеллар устаси бўлиб пул топарди! Нафқат мебель, мевани, сутни қайта ишлаш, кимё, текстиль саноати, аграр соҳа… Хуллас ҳаммасидан йигирма, ўттиз йил орқадамизку..\nТуркияда мана-ман деган ишбилармон, бой инсон билан суҳбатлашиб қолсангиз уни бой қилган соҳа сирларини Оврўпа ёки Америкада ўрганиб келганини айтади. Ривожланган мамлакатларда ўрганган хунари, олган билими билангина кучли рақобатчиларга бас келаётганини таъкидлайди. Йигирма, ўттиз йил олдинга ўтиб кетган давлатларга ҳавас қилиб, мунтазам тажриба алмашиб туришади.\nОврўпаку бизнинг фуқороларимизга хунар ўргатиб қўймас. Аммо тили, дили яқин қардошларимиз “ҳар қандай амалий ёрдамга тайёрмиз” деб турганида бизникилардан сас-садо чиқмаса қачон одамдай яшаймиз?!\nҚачон?! Қачон?! Қачон?!\nШахсан ўзим, туркчада биноидек гаплашаётган Ватандошларимиз билан суҳбатлашганимда ҳунар ўрганиш истаги борлиги, фақат корхоналар ишга қабул қилиб усталарга шогирд бўлиши учун баъзи ҳужжатлар, шу жумладан Соғлиқ суғуртасини талаб қилишини баён этишади.\nҚаранг, бир йилда четдан қанча мусофир мардикорнинг тобути қайтяпти? Улар сизга, халқимизга, Ватанимизга керак эмасмиди?\nБировларнинг қўлида эзилаётган, қулдай сотилаётган, алданиб қолаётган, ёҳуд қайсидир баднафсларнинг қучоғида хорланаётган ожиза мардикорларимизнинг ҳоли эса тобутдагилардан оғирроқ!\nМен ақлим, имконим етганча ўша жабрдийдаларга ёрдам бермоқчи эдим. Афсус.\nИшонсангиз кунда ўн бора телефонимга қараб, хабар кутдим. Ахийри энг ишонган ва ҳурмат қиладиган амалдорларга ҳам ишонмай қўйдим.\nСиз юқори мансабларга муносиб кўраётган, рокировка қилиб чарчамайдиган амалдорларнинг аксарияти ёнингизда “Хўжам кўрсин”га блокнотга ёзишгагина ярайдиган сўтаклар эканини халқ кўриб турибди.\nСиз амалда ўтириб ейиш тизимига барҳам беринг, етади!


Тошкентда янги дам олиш маскани - Baxt ko’li\n15:16 / 01.07.2016\nИюнь ойи ўрталаридан Тошкентдаги Baxt ko’li ҳордиқ чиқариш масканида қурилиш ишлари бошлаб юборилган эди. Масканнинг умумий майдони 59 га бўлиб, шундан сувли ҳудуд 27 га.ни ташкил этади. Бу ерда бир вақтнинг ўзида 5000 киши дам олиши мумкин.\nСунъий кўл атрофидаги ҳудуд 11 зонага бўлинган бўлиб, ободонлаштириш мақсадида пойтахт туманларига ажратилган. Бироқ бу ерга ташриф буюрувчи истаган зонасига борса бўлади.\nҲордиқ чиқариш масканига кириш одам бошига 1000 сўмни ташкил этади. Дам олиш учун зарур жиҳозларни ижарага олиш нархи 5000 сўмдан бошланади. Кийим алмаштириш учун алоҳида хоналар бўлиб, гигиеник жараёнлар пуллик.\nBaxt ko’li ҳордиқ чиқариш масканида турли хил кўнгилочар воситалар бор: истаганлар футбол ёки волейбол ўйнашлари, бошқалар эса қайиқ ва катамаринларда сайр этишлари, сув қасрларидан кўлга сакрашлари мумкин.\nПарк ҳудудида бир неча кафе ишлаб турибди. Бундан ташқари, велосипед ва сигвейлар ижараси, сузиш кийимлари савдо дўкони, болалар учун аттракционлар, ўйин майдончалари, мини-бассейнлар мавжуд. Ҳатто картинг ва мини-гольф ҳам бор.\nҲордиқ чиқариш масканига алкоголь ичимликлар олиб кириш қатъий тақиқланади. Назорат камералари парк хавфсизлиги мақсадида ўрнатилган. Сувдаги хавфсизликни қутқарув хизмати ходимлари таъминлашади. Ҳар 45 дақиқада дам олувчилардан 15 дақиқали танаффус учун соҳилга чиқиш сўралади. Тиббий пункт ишлаб турибди.\nBaxt ko’li ҳордиқ чиқариш маскани ҳар куни 9:00 дан 19:00 гача иш юритади.


Иссиқкўлда бедарак йўқолган қозоғистонлик пансионатга қайтди\n06 июл 2020, Тошкент вақти: 02:06\nҚирғизистоннинг Иссиқкўлида бедарак йўқолган қозоғистонлик сайёҳ 16 июль куни ўзи дам олаётган пансионатга қайтган. Бу ҳақда Иссиқкўл вилоят Ички ишлар бошқармаси маълумот тарқатди.\nАввалроқ 53 ёшли қозоғистонлик 14 июль куни пляжда ижарага олган скутерда кетганича қайтиб келмагани хабар қилинганди. У милиция ва ўнлаб қутқарувчилар томонидан қидирилаётганди.\nИИБ маълумотига кўра, сайёҳ ортга қайтганидан кейин кўлнинг жанубий соҳилига етиб борганида скутер чўкиб кетгани ва пансионатга таксида қайтишга мажбур бўлганини айтган.\n“Вазиятни тўла ўрганиш учун Қозоғистон ватандоши Иссиқкўл туман милиция бўлимига таклиф қилинган”, дейилади ИИБ хабарномасида.\nАҚШда коронавирус ва намойишлар фонида Мустақиллик куни нишонланди\nАҚШ президенти Дональд Трамп Мустақиллик куни муносабати билан нутқ сўзлашга ҳозирланмоқда, 3 июль, 2020, Жанубий Дакота.\nАҚШда коронавирусга чалиниш ҳолатлари кескин кўпайиб, ирқчиликка қарши намойишлар авж оларкан, президент Дональд Трамп Оқ уйда Мустақиллик куни байрами муносабати билан тадбир ўтказди.\n4 июль куни ўтказилган тадбирга таклиф қилинганлар орасида ҳарбийлар ҳамда коронавирусга қарши курашга муҳим ҳисса қўшган тиббиёт ходимлари бўлди.\nПойтахт Вашингтонда минглаб одам ҳарбий учоқлар паради ҳамда мушакбозликни томоша қилиш учун кўчага чиқди. Аммо бу йилги томошабинлар сони ҳар йилгидан анча оз бўлди.\nЖорий йилда коронавирус пандемияси туфайли мамлакат бўйлаб байрам тадбирларининг 80 фоизи бекор қилингани айтилмоқда.\nКоронавирус туфайли нобуд бўлган америкаликлар сони 130 мингдан ошган бир пайтда Трамп мамлакатнинг коронавирусга қарши курашини олқишлади.\nТрамп «ғазабнок тўдалар» ҳамда «радикал сўл қанот» Америка қадриятлари ва тарихига таҳдид солаётганини таъкидлади.\nТрамп нутқ сўзлар экан, Black Lives Matter ҳаракати тарафдорлари Вашингтон кўчалари бўйлаб акция ўтказди.\n25 май куни афроамерикалик Жорж Флойднинг оқ танли полициячи томонидан ўлдирилиши АҚШ шаҳарларида норозилик намойишлари ҳамда ўғрилик ва талон-торож бошланиб кетишига туртки бўлган эди.\nНамойишлар бир ойдан бери тинчимаяпти.


22 октябрь, 2019, 11:15 341\nТеглар:Барселона | Атлетико | Антуан Гризманн\nНиҳоят мадридликларнинг "оғзи ёпилди".\n"Барселона" ва "Атлетико" клублари франциялик ҳужумчи Антуан Гризманнинг трансфери бўйича юзага келган муаммога ечим топишди.\nEl Mundo тарқатган хабарга қараганда каталонияликлар Гризманнинг трансфери учун “матрасчилар”га яна қўшимча 15 млн евро товон пули тўлаб берган. Энди мадридликлар Антуаннинг трансфери масаласида ҳеч каерга шикоят қилмайди.\nЭслатиб ўтамиз, “Атлетико” раҳбарияти “Барселона”ни Гризманн билан баҳордаёқ, яъни унинг товон пули 200 млн евролик пайтида келишувга эришганини таъкидлаб, ушбу масалада Ла Лига раҳбариятига шикоят билан чиққан эди. Таъкидлаш керакки, “кўк-анор ранглилар” Гризманни ёзда, яъни товон пули 120 млн еврога тушган пайтида расман сотиб олишган эди.\nМаълумот учун, Антуан Гризманн жорий мавсум “Барселона” сафида жами 10 та ўйинда майдонга тушди ва ўз ҳисобига 4та гол ҳамда 3 та голли узатма ёздириб қўйишга эришди.\n"Юве" "Барса" футболчисини харид қилиш учун Матюидини сотмоқчи\nБиласизми? Гризманнинг "Барселона"даги голсиз серияси нечта ўйинга етди?


BARAKA MARKET озиқ-овқат дўконлари тармоғи ҳақида мижозлар қандай фикрда? | Qalampir.uz\nBARAKA MARKET озиқ-овқат дўконлари тармоғи ҳақида мижозлар қандай фикрда?\nРеклама\t13 Январь 11:00 7357\nБугунги кунда 30 та қуёшли дўкон ўзининг ёрқинлиги билан барчани қувонтирмоқда ва Тошкентнинг барча туманларида ажойиб кайфият бағишламоқда. BARAKA MARKET пойтахт аҳолиси асосан нималарни сотиб олишаётганини ва чакана савдо тармоғи расталарида яна нималар сотилишини исташларини аниқлаб олиш мақсадида қисқа сўровнома ўтказишга қарор қилди. Ва, албатта, хизмат ҳақида мижозларимизнинг фикрларини ва уни такомиллаштириш бўйича таклифларини билиб олиш учун ҳам бу ишга қўл урилди.\nУлардан энг қизиқарлилари ушбу материалда жамланган.\nЯнги дўкон ҳақида ижтимоий тармоқдан билиб олдим ва турмуш ўртоғим билан биргаликда уни бориб кўришга қарор қилдим. Менга жуда ёқди – озода, ёруғ ва ёрқин дўкон. У ер тартибли, барча санитария меъёрларига риоя қилинган ва керакли маҳсулотни топиш осон. Яхши ассортимент, барчаси бир жойда. Менинг фикримча, энди бориб, келажакда фойдаланиш учун захиралашга ҳарид қилишнинг ҳожати йўқ. Агар сиз бизнинг ҳудудимизда – Олмазор туманида, Қорақамиш 2/4 да ҳам дўконларингизни очсангиз жуда хурсанд бўламиз.\nУйим яқинидаги дўконлардан янги мева ва сабзавотларни топиш мен учун ҳар доим муаммо бўлган. Қачон борсам, улар менга доим бир хил жавоб беришади – эртага ҳаммасини олиб келамиз, бугун тугади. Бугун BARAKA MARKETга кирдим. Янги маҳсулотлар (фреш) бўлимидаги товарлар жуда сифатли. Мени ассортимент ҳайрон қолдирди, ҳаттоки авокадо сотиб олдим, одатда бунинг учун шаҳар марказига борар эдим.\nУйнинг ёнида бундай дўкон очилгани ва энг муҳими, унинг соат 23:00 гача ишлаши ажойиб. Бу жуда қулай. Чунки турмуш ўртоғим ишдан кеч келади ва у уйга озиқ-овқат сотиб олиши мумкин. Бу ерда ҳамма керакли нарсани битта жойда сотиб олишингиз мумкин ва нархлар юқори эмас. Мен учун она сифатида янги сифатли мевалар ва сут маҳсулотлари жуда муҳимдир. Ушбу дўкон очилгани жуда яхши бўлди. Яқинда бошқа дўконларда анчадан бери учратилмаган нонни шу ердан топдим. Янги йил учун маҳсулотларни ҳеч қаерга бормасдан ҳаммасини шу ердан ҳарид қилишга қарор қилдик.\nСизда яхши ассортимент мавжуд, уй учун ҳамма нарсани сотиб олиш мумкин. Аммо, шу билан бирга, мен бу ерда янги, тоза балиқлар ҳам сотилишини таклиф қилган бўлар эдим. Мен ҳафтада бир марта оилам учун судак балиғини пиширишни яхши кўраман. Уни сотиб олиш учун қаергадир узоққа боришга эса вақт йўқ.\nДўконлар яхши, озода, замонавий, кўпи маҳаллий маҳсулотлар, лекин мен бу ерга келиб янги нарса топаман деб ўйладим. Агар кўпроқ импорт маҳсулотларини олиб кирсангиз жуда яхши бўлар эди. Узоқ вақт давомида Москвада яшаганман ва у ерда сут ҳамда пишлоқ маҳсулотларининг турлари анча кўплигига ўрганиб қолганман ва шу каби ассортиментни бу ерда ҳам кўришни истардим.\nТемур, 49 ёшда, такси хизмати ҳайдовчиси\nМен ўтиб кетаётиб, йўл юзидаги ёрқин тўқ сариқ баннерли ёзувни кўрдим. Буни сезмасликнинг иложи йўқ. Мен янги дўконга кириб кўришга қарор қилдим ва ҳайрон қолдим. Озода, ёруғ дўкон. Мева-сабзавот, гўшт ва макарон маҳсулотлари кенг ассортиментда. Аммо, айниқса, меҳрибон ва эътиборли ходимлар ёдимда қолди – бир ходим кекса аёлга озиқ-овқатларини кўтаришиб олиб боришда ёрдам берганини кўрдим. Уйга кўп маҳсулотлар сотиб олишга қарор қилдим, чунки нархлари менга ёқди. Нукус шаҳрида ҳам бу каби савдо дўконларини очишингизни истар эдик.\nСўров давомида маълум бўлишича, ҳар бир маҳаллада BARAKA MARKET дўконларини кутишмоқда. Эслатиб ўтамиз, декабрь ва январь ойларида пойтахт туманларида 50 та савдо жойлари очилади. 2021 йилда сиз BARAKA MARKET қуёшли дўконларини нафақат Тошкентда, балки республиканинг бошқа ҳудудларида ҳам топишингиз мумкин.\nАллақачон очилган дўконларнинг жойлашган манзилларини қуйидаги ҳавола орқали кўришингиз мумкин\n15 январь куни эса соат 10:00 ва 11:00 да яна иккита савдо нуқтаси очилади:\nЯнгиликларни кузатиб боринг, байрамона очилишларга ташриф буюринг ва ижтимоий тармоқларда ўз таассуротларингиз билан ўртоқлашинг. Энг фаол обуначиларимиз учун биз эсдалик совғалари ва мукофотлар тайёрлаб қўйдик.\n22 Июнь 20:59 40300\n22 Июнь 18:26 30197\n22 Июнь 21:47 26951\n22 Июнь 21:16 26219\n23 Июнь 14:00 23576


Лавозим йўриқномаси қандай тузилади, у иш берувчига қачон қўл келиши мумкин | BUXGALTER.UZ\nЛавозим йўриқномаси қандай тузилади, у иш берувчига қачон қўл келиши мумкин\nХодимнинг меҳнат мажбуриятлари ҳеч қаерда қайд этилмаган бўлса, ушбу мажбуриятларни бузгани учун уни ишдан бўшатиш жуда қийин бўлади. Тўғри тузилган лавозим йўриқномаси бу масалада иш берувчига ёрдам беради. Уни қандай тузиш ва у билан қандай ишлаш ҳақида меҳнатга оид ҳуқуқ масалалари бўйича «Норма» эксперти Ленара ХИКМАТОВА гапириб берди:\n– Мисол учун, маслаҳатчи сотувчингиз кунига ўнта товар ўрнига битта сотаяпти ва тегишинча, сотиш режасини бажармаяпти. Раҳбарият нуқтаи назаридан ишдан бўшатиш ҳақида қарор қабул қилиниши аён, бироқ ходимни шунчаки ишдан бўшата олмайсиз, уни меҳнат тўғрисидаги қонун ҳужжатлари ҳимоя қилади.\nМеҳнат шартномасида ходим «мижозларга маслаҳат бериши ва товарни реализация қилиши» кераклиги қайд этилган. Демак, ҳатто кунига битта товарни сотса ҳам, бу унга иш ўрнини сақлаб қолиш ҳуқуқини беради.\nЛавозим йўриқномаси – корхонанинг локал ҳужжати бўлиб, унда асосий вазифалар, муайян лавозимда ишлаш учун талаб этиладиган кўникма ва ваколатлар қисқача баён этилади. Ходимларнинг меҳнат мажбуриятлари бошқа локал ҳужжатларда (ИМТҚ, уставлар, интизом тўғрисидаги низомлар ёки б.) ёки меҳнат шартномаларида батафсил ёритилмаган бўлса, у керак бўлади . Йўриқноманинг вазифаси – қуйидагиларни мустаҳкамлаш:\nунинг асосий ҳуқуқлари, мажбуриятлари ва жавобгарлигини,\nишнинг бошқа муҳим шартларини.\nЙўриқномалар зиммасига ўхшаш мажбуриятлар юклатилган ходимлар ўртасида ишни тақсимлашда ҳам ёрдам беради. Масалан, офисда иккита референт ишлайди. Ким нима билан шуғулланаётганини билиш учун битта йўриқномада «қўнғироқларни қабул қилади ва ташриф буюрувчиларга маслаҳат беради», бошқасида – «кирувчи ва чиқувчи ҳужжатларга хавоб беради» деб ёзамиз. Офисда хат-хабарлар йўқолиб қолса, бунинг учун иккинчи референт жавоб беради.\nХодимни лавозим йўриқномаси билан ундан тилхат олган ҳолда албатта таништириш керак. Тилхат матнига «Йўриқнома билан танишиб чиқдим» деган сўзларни, ходимнинг шахсий имзосини, фамилияси ва исми-шарифини, танишиб чиққан санасини киритинг. Йўриқномани имзолаган ходим ишдан бўшаган, унинг лавозимини бошқаси эгаллаган бўлса, янги қабул қилинган ходимни ундан тилхат олган ҳолда лавозим йўриқномаси билан таништиринг (бунда функциялари ўзгармаса).\nТашкилотдаги ҳар битта лавозим бўйича лавозим йўриқномаси тузилиб, шахссиз тусга эга бўлади (намунага қаранг). Қонун ҳужжатлари билан тасдиқланган шакли йўқ. Йўриқномаларни ишлаб чиқиш, уларни тасдиқлаш ва ўзгартиришлар киритиш тартиби ҳам белгиланмаган.\nБаъзан норматив-ҳуқуқий ҳужжатларда қарам ташкилотлардаги лавозим йўриқномаларини ким ишлаб чиқиши кўрсатилади. Масалан, ФҲДЁ бўлими ходимларининг лавозим йўриқномаларини – туман (шаҳар) ҳокимлиги, ФҲДЁ архиви ходимларининг лавозим йўриқномаларини эса Адлия вазирлиги ҳузуридаги Давлат хизматлари агентлиги ҳудудий бошқармалари раҳбарлари тасдиқлайди .\nНималарни қайд этиш керак?\nЙўриқнома тузаётганда қуйидагиларни эътиборга олинг:\nюридик шахснинг стратегияси акс эттирилган, ташкилий алоқалар схемалари келтирилган, ходимларнинг ваколатлари белгиланган корпоратив ҳужжатлар ва ҳ.к.;\nмавжуд бўлса, лавозим йўриқномаларининг намунавий шакллари.\nҲар бир лавозим йўриқномасида ташкилот номи; тузилган санаси ва жойи; тасдиқлаш белгиси; ҳужжатнинг тўлиқ номини қайд этинг.\nЙўриқнома матнига умумий қоидалар, ходимнинг функциялари, лавозим мажбуриятлари, ҳуқуқлари ва жавобгарлигини киритинг. Ушбу бўлимлар мазмунини батафсил кўриб чиқамиз.\n1) Умумий қоидалар\nУнга қуйидагиларни киритинг:\nштат жадвалига кўра лавозим номи;\nтаркибий бўлинмага мансублиги;\nлавозимга тайинлаш ва ундан озод қилиш тартиби;\nходим вақтинча ишда бўлмаган даврда унинг лавозимида ишлаш тартиби;\nмалака талаблари: маълумот даражаси (умумий, ўрта, олий, махсус) ва амалий тажрибаси (худди шундай лавозимдаги иш стажи);\nходим риоя этиши керак бўлган норматив-ҳуқуқий, методик ҳамда ички ташкилий ва фармойиш берувчи ҳужжатлар (раҳбарнинг буйруқлари ва фармойишлари, таркибий бўлинма тўғрисида низом, ИМТҚ ва б.);\nУшбу бўлимда қуйидагиларни кўрсатинг:\nходимнинг асосий вазифалари;\nишларнинг тури; *\nҳужжатларни тайёрлаш, ишлов бериш ва топширишнинг ўзига хос хусусиятлари, айрим функцияларни бажариш усуллари ва муддатлари, раҳбариятнинг топшириқларини бажариш тартиби.\n* Мисол учун, девонхона ходимининг асосий вазифаси – ҳужжатларни рўйхатдан ўтказиш. Бироқ у турли ташкилотларда ушбу вазифа доирасида ҳар хил ишларни бажариши мумкин. Бир ҳолатда ҳужжатларни рўйхатдан ўтказиш бир ёки бир нечта журналларни юритиш билан чекланади. Бошқаларида бунга карточкаларни тўлдириш, компьютерда маълумотлар банкини юритиш, ахборот тақдим этиш, маълумотнома берувчи картотекаларни тузиш ҳамда юритиш ва ҳ.к. қўшилади.\nТашкилотда қабул қилинган ҳужжатлар билан ишлаш технологиясини ва қўлланилаётган техник воситаларнинг ўзига хос хусусиятларини ҳисобга олинг;\n3) Лавозим мажбуриятлари\nОлдинги бўлимда ходимнинг функциялари, ишларининг тури ва алоҳида топшириқларни санаб ўтдингиз. Бунисида уларни бажаришнинг аниқ тартибини белгиланг. Бу ерда ходим риоя этиши шарт бўлган ахлоқий норма ва талабларни ҳам қайд этинг;\nХодимнинг зиммасига юклатилган мажбуриятларни бажариш учун зарур бўлган ваколатларини ҳамда уларни амалга ошириш тартибини қайд этинг:\nходимнинг муайян ахборотни олиш имконияти;\nишда зарур бўладиган маълумотларни олиш тартиби;\nқарорлар қабул қилиш;\nмуайян ҳужжатларни имзолаш;\nҳужжатлар расмийлаштирилишини назорат қилиш;\nтобе ходимларнинг ишини назорат қилиш;\nмеҳнат интизомига риоя этилишини назорат қилиш ва ҳ.к.;\nМажбуриятларни лозим даражада бажармаганлиги, иш берувчига зарар етказганлиги учун ходимнинг жавобгарлик шаклларини (интизомий, моддий) санаб ўтинг.\nОддий ва қисқа – икки хил талқин қилиб бўлмайдиган формулировкалар билан матн тузинг.\nТашкилотда ходимларнинг ишини баҳолаш, жарималар ёки мукофотлаш тўғрисида низомлар бўлса, лавозим йўриқномаларида уларнинг матнини такрорламанг. Фақат ходим ўз ишида санаб ўтилган ҳужжатларга амал қилишини айтиб ўтинг.\nАниқлик майлидаги, ҳозирги замондаги ва учинчи шахсдаги феълларни қўлланг. Масалан: «инспектор бажаради», «бўлим раҳбари ташкил этади», «референт тузади» ва ҳ.к.\nЛавозим йўриқномаларини ким ёзиши керак\nЙўриқномаларни тайёрлашни қуйидагиларга топширинг:\n1) таркибий бўлинмалар раҳбарларига (лавозим мажбуриятларини шакллантирадилар, ўзаро алоқа қилиш ва жавобгарлик зонасини белгилайдилар);\n2) кадрлар хизматига (бўлинмалар раҳбарларидан олинган ахборотни бир тизимга солади, лавозим йўриқномаси лойиҳасини расмийлаштиради).\nСўнг тайёр лойиҳаларни юридик хизмат (мавжуд бўлса) ва компания фаолиятининг тегишли йўналишларини бошқарувчи мансабдор шахслар билан келишиш мақсадга мувофиқ. Кейин уларни бўлинмалар раҳбарлари имзолашлари, директор ёки унинг ўринбосари тасдиқлаши керак. Ва ниҳоят, охирги чизги: муҳрингиз бўлса, тайёр ҳужжатни унинг ёрдамида тасдиқланг.\nБуйруқ чиқариш керакми\nЛавозим йўриқномаларини тасдиқлаш тўғрисида буйруқ чиқариш шарт эмас. Йўриқноманинг ўзида директор ёки бошқа ваколатли мансабдор шахс имзолаган санани кўрсатган ҳолда тасдиқлаш белгиси бўлишининг ўзи кифоя.\nЗарурат бўлганда лавозим йўриқномаларини тикиб қўйиб, орқасига директор имзоси (бошқа мансабдор шахс) ва ташкилот муҳрини (мавжуд бўлганда) қўйинг.\nҚуйидагилар ўзгарганда йўриқномаларга тузатиш киритинг:\nтаркибий бўлинма номи ва ҳ.к.\nБарча ўзгартиришлар ҳужжатнинг ўзини қабул қилганда бўлганидек тартибда киритилади.